ועדת העלייה, הקליטה והתפוצות, כנסת 25, פרוטוקול מספר 130, 2024-01-23 00:00

עודד פורר: שלום לכולם

עודד פורר:  אני מתכבד לפתוח את ישיבת ועדת העלייה, הקליטה והתפוצות

עודד פורר:  היום ה-23 בינואר 2024, י"ג בשבט תשפ"ד

עודד פורר:  לפני שניגע בנושא הדיון, זה כמובן בוקר קשה לכולנו, עם הבשורות על 21 הרוגים, וישנם פצועים גם באירוע הקשה הזה

עודד פורר:  אני חייב לומר שזה בוקר קשה גם כשיש הרוג אחד וגם כשיש שלושה, לצערי

עודד פורר:  אבל, כמובן שאנחנו פה בעומס רגשי, אני אומר גם כמדינה, מבחינת האבדות שאנחנו סופגים כאן מאז ה-7 באוקטובר

עודד פורר:  ומטבע הדברים, כמו בכל אירוע, גם באירוע הזה, בין הרוגי האסון ישנו עולה שעלה במסגרת פרויקט נעל"ה - סרגיי גונטמכר

עודד פורר:       הוא עלה לפני כבר יותר מעשרים שנה, סיים את חקלאי פרדס חנה בשנת 2004

עודד פורר:  נפל בגיל 37

עודד פורר:  רק בשבוע שעבר קיימנו ישיבה לציון זכרם של העולים שנפלו ב'חרבות ברזל', ולחיזוק והצדעה לאלה שמשרתים כחיילים בודדים בצה"ל

עודד פורר:  אתמול קיימנו דיון על החיילים הבודדים, והיום 21 משפחות – עולמן חרב עליהן

עודד פורר:  יהי זכרם ברוך

עודד פורר:  אני מקווה שאת המערכה הזאת, המערכה הקשה הזאת של 'חרבות ברזל' נכריע במהרה באופן ברור, בניצחון ברור

עודד פורר:  את הביקורת שיש לי אני אשאיר לפעם אחרת

עודד פורר:      נושא הדיון הוא קשיים בסיום הליכי גיור נוכח בירוקרטיה ממשלתית

עודד פורר:  אני אפתח ואומר שהסיפור סביב הגיור, וקיימנו דיונים בנושא הזה, כמובן ראינו גם במהלך המלחמה שישנם לוחמים שביקשו לסיים את הליך הגיור שהתחילו בו כבר כדי שייכנסו לקרב כבר כיהודים, אחרי שסיימו את הליך הגיור הארוך והמתיש

עודד פורר:  מתוך כך התפרסמה כתבה בגלי צה"ל על הפסקת ביצוע בריתות בבתי חולים ממשלתיים החל מתחילת שנת 2024

עודד פורר:  לפי הפרסום עשרות גברים שעברו תהליך גיור ארוך ומתיש, שצריכים לעבור ברית מילה כדי להיחשב כיהודים, לא יכולים לעשות זאת משום שאין רופאים שיבצעו את הניתוח, על אף שהמדינה חייבת לממן אותו

עודד פורר:      שוחחו עם לוחם בעזה שרוצה להתחתן עם בחירת ליבו – לא יכול להתחתן, ומתכוון לממן מכספו, כי המדינה לא מממנת, את הניתוח היקר, שעלותו מגיעה ל-10,000 שקלים ויותר

עודד פורר:  אני לא אעלה את הציטוטים כאן, אבל בסופו של יום, החבר'ה האלה תורמים את חלקם למדינה, הם חלק מאיתנו, הם חלק מהעם היהודי

עודד פורר:  הם רוצים לסיים את התהליך כדי להיכנס בדרך המלך

עודד פורר:  הסיפור הזה הוא פשוט עוד נקודה של בירוקרטיה שמעיבה על הליך הקליטה כאן

עודד פורר:      מה שאנחנו מבינים זה שישנו איזשהו מאבק האשמות בין מערך הגיור, שנמצא תחת משרד ראש הממשלה, לרבנות הראשית; מי אחראי, מי מממן

עודד פורר:  תכף אנחנו ננסה לסדר את הסיפור הזה, נבין אם יש בעיה ומה הבעיה

עודד פורר:  כמובן שמדובר בשלב האחרון והמורכב בסיום הליך הגיור

עודד פורר:  הרבה פעמים גם מתביישים לדבר עליו בפומבי

עודד פורר:  זה משהו שאנשים לא רצים איתו עכשיו לספר, ואז אנחנו לא יודעים בדיוק מה היקף הבעיה

עודד פורר:  אנחנו מבינים שפותחים "פייבוקס" למימון בריתות, למישהו שסיים הליכי גיור וצריך להילחם – עוד משהו שראוי שמדינת ישראל תימנע ממנו ותדאג לתת את הפתרונות לעניין הזה

עודד פורר:      אנחנו קיימנו דיון ב-6 בנובמבר, בתחילת מלחמת 'חרבות ברזל' ביקשנו לזרז את הליכי הגיור למתגיירים שנמצאים בשלבי סיום הליך גיור

עודד פורר:  פנינו במכתב לשר לשירותי דת; לכבוד הרב הראשי, נשיא בתי הדין הרבניים, הרב דוד לאו; הרב הראשי לישראל, נשיא מועצת הרבנות הראשית, ראשון לציון, הגאון הרב יצחק יוסף שליט"א; ומכתב לשר הבטחון – ביקשנו בעצם גם מבתי הדין להגיע לשטחי כינוס כדי לסיים את הליכי הגיור

עודד פורר:  אף אחד, אגב, באותו דיון, לא העלה את הסוגייה הזו של הבריתות

עודד פורר:  יכול להיות שזה כי היה עדיין 2023 והעניין הזה צף עם תקציב 2024

עודד פורר:       אבל, אנחנו מגלים תוך כדי שהבעיה קיימת כבר מאמצע שנת 2023, ומאז לא מתבצעות בריתות במימון המדינה

עודד פורר:  ההערכה היא שכיום נזקקים מעל ל-100 גברים שסיימו הליך גיור ונשאר להם רק לעבור את המילה, לתקציב הזה

עודד פורר:  בתוך כך, אני כבר אנצל את הדיון הזה כדי לקבל מכם התייחסות למה שדנו עליו בדיון הקודם ולראות האם התקדמנו במשהו מאז

עודד פורר:  יותר מזה, גם להעלות פה עוד בעיה שעלתה, גם היא כתוצאה ממלחמת 'חרבות ברזל' – בדרך כלל, הכניסה לקורס נתיב בצה"ל מתבצעת בסוף השירות, בחלק האחרון שלו

עודד פורר:  עכשיו, לוחמים שנכנסנו לתוך המערכה הזאת כשהם נמצאים בשליש השלישי של השירות שלהם, מוצאים את עצמם לעיתים כבר כאלה שפתאום הם יפספסו את האפשרות הזאת

עודד פורר:      אפילו חלקם משתחררים וחוזרים כמילואימניקים במהלך המלחמה

עודד פורר:  ופה גם כן נצטרך לתת לעניין הזה מענה

עודד פורר:  בתוך משהו שהממשלה הגדירה אותו כמשימה, אני חושב שזאת באמת משימה לאומית

עודד פורר:  עד כאן דברי הפתיחה שלי

עודד פורר:  כן, בבקשה, אוהד

עודד פורר:  תציג את הבעיה, ואם יש עוד מישהו שרוצה להציג את הבעיה, כדי שנוכל לתת גם לרבנות וגם למערך הגיור להגיב

אוהד וייגלר: בוקר טוב

אוהד וייגלר:  אני אוהב וייגלר, מנהל המחלקה למדיניות ציבורית בארגון "עתים"

אוהד וייגלר:  בפתח הדברים אני באמת רוצה להשתתף בצערן של 21 משפחות

אוהד וייגלר:  זה מספר באמת בלתי נתפס

אוהד וייגלר:  כמובן, גם כל אחד הוא עולם ומלואו, ואנחנו באמת משתתפים בצער המשפחות ומאחלים בריאות לכל הפצועים

אוהד וייגלר:       במעבר חד לנושא שאנחנו דנים בו היום: אז אנחנו נחשפנו בארגון עתים, שיש לנו מרכז סיוע שמקבל פניות בנושאים מגוונים בשירותי הדת, וגם ספציפית בנושא גיור – לקראת סוף 2023 התחלנו לקבל פניות פרטניות מאנשים שרובם יותר בצד הלחוץ, נקרא לזה כך, של הסיפור

אוהד וייגלר:  אם זה שהם צריכים להתחתן ומשהו פה מעכב אותם

אוהד וייגלר:      לאט-לאט התחלנו להבין שהסיפור הוא יותר רחב מזה

אוהד וייגלר:  הרבה מתגיירים שסיימו את בתי הדין, וכמו שיושב-ראש הוועדה אמר, זה השלב האחרון, זה השלב הסופי

אוהד וייגלר:  מי שהגיע לברית מילה בעצם עבר את בית הדין, שנתן לו אישור להתגייר

אוהד וייגלר:  וכשהם באים לעשות את המהלך הסופי של ברית המילה אז הם מקבלים תשובות של "עוד כמה חודשים", "זה יקרה, אנחנו לא יכולים להגיד בדיוק מתי"

אוהד וייגלר:  וזה לגמרי חלק מהליך הגיור

אוהד וייגלר:  וזה נמצא, והבנו שיש איזושהי בעיה יותר גדולה שם

אוהד וייגלר:      ניסינו לברר נתונים, מספרים

אוהד וייגלר:  פנינו בעניין הזה גם למערך הגיור

אוהד וייגלר:  לצערי, אין לי מספרים לבוא ולהגיד

אוהד וייגלר:  אנחנו, מהצד שלנו, קיבלנו את הפניות

אוהד וייגלר:  וכמו שיושב-ראש הוועדה אמר, אנשים טובים מתגייסים בשביל לסגור את הבעיה שהמדינה נמצאת בה

אוהד וייגלר:       זה מאוד-מאוד מתחדד סביב חיילי מילואים שעכשיו נמצאים בלוחמה, בכל מקום שהם נמצאים

אוהד וייגלר:  ובאמת כל המענקים האלה, שהמדינה שמה הרבה מאוד כסף לעזרת לוחמי מילואים, הולכים במקרים האלה לטובת מימון של בריתות

אוהד וייגלר:  וזה משהו שהוא, אני רוצה להגיד שלמערך הגיור יש תקציב של עשרות מיליוני שקלים

אוהד וייגלר:  בשנת 2022 התקציב שלו עבר את ה-100 מיליון שקל

אוהד וייגלר:  אפשר לפתור את זה בקלות

עודד פורר: תודה, ברור

עודד פורר:  יש עוד בעיה שאתה רוצה להציג?     

אוהד וייגלר: בעיה שלא עלתה בפתיחה זה כל הסיפור של קיצור הליכים

אוהד וייגלר:  של אנשים שהתחילו את הליך הגיור שלהם, התחילו לימודים במוסדות כאלה ואחרים, והתגייסו למילואים, ועכשיו הם רוצים בעצם קיצור בשביל לא להתחיל את כל התהליך מהתחלה כי הכיתה שלהם התקדמה

אוהד וייגלר:  אז אנחנו מבקשים, נשמח שיהיה איזשהו פתרון מערכתי, איזושהי התייחסות מערכתית

אוהד וייגלר:  כי מי שהתגייס למילואים באמת בשביל למסור את נפשו למען עם ישראל, לתפיסת עולמנו אין חיבור גדול מזה, ולכן ראוי לתת פתרון מערכתי לעניין

עודד פורר: תודה

עודד פורר:  אסקין, בבקשה

מרדכי סורקיס: אני רוצה להצטרף לדברים שאמר אוהד

מרדכי סורקיס:  אני אתייחס בפתיחה לסוף דבריו, על המוכנות של אנשים להקריב ולהגן על העם היהודי

מרדכי סורקיס:  אני רוצה גם לפתוח בנתונים של סקר שערכנו לאחרונה

מרדכי סורקיס:  הרבה בתקופה האחרונה אנשים לא רוצים להיכנס לנושאים שנויים במחלוקת, לשמור על האחדות, אבל נראה שהמצב דווקא מעורר מכונות ציבורית לשינוי בהכרעות בנושאים שעל הפרק

מרדכי סורקיס:  סקר שערכנו בשנת 2023, בשיתוף עם המכון הישראלי לדמוקרטיה, העלה שרק 49% מסכימים עם זה שהמדינה צריכה להנגיש ולהקל את תהליך הגיור

מרדכי סורקיס:  אבל, הסקר הזה, שערכנו שנה אחרי, בינואר האחרון, מראה הסכמה של 67%

מרדכי סורקיס:    כלומר, הקשר בין שותפות הגורל, המאבק המשותף, האחדות, והצורך גם כן להעניק שייכות לכל מי ששותף לזה – הציבור מבין את זה

מרדכי סורקיס:  אני רוצה לדבר על נקודה אחת פרקטית חוץ ממה שהעלו כאן, וזה הצורך לשמור על רצף התהליך

מרדכי סורקיס:  אנחנו יודעים על 175 חיילים שממתינים להמשיך את הליך הגיור

עודד פורר: שממתינים למה?     

מרדכי סורקיס: שסיימו את קורס הבסיס וממתינים לסמינרי ההמשך

מרדכי סורקיס:  על עוד 20 חיילים שהם היו כבר בשלבים המתקדמים רק נאלצו להפסיק אותם עקב מצב המלחמה

מרדכי סורקיס:  אז ישנן הצעות לאפשר להם להמשיך את זה בדחיית השחרור, אולי על חשבון ימי מילואים

מרדכי סורקיס:  אבל, אחת הבעיות שזה ייצור זה בעצם הקטיעה של התהליך

מרדכי סורקיס:  אנחנו מציעים לאפשר תהליך אישי שילווה את החיילים שהפסיקו את זה, אם זה על ידי המורים, אם זה על ידי רבנים, מלווים הלכתיים – שיאפשרו להם לשמור על הרצף כדי לאפשר להם את התהליך גם בזמן המלחמה

מרדכי סורקיס:  תודה רבה

עודד פורר: תודה

עודד פורר:  כן, הרב יהודה עמיחי, אני רואה שאתה משתוקק לדבר

יהודה עמיטל: בוקר טוב

יהודה עמיטל:  כמו כל עם ישראל, גם אנחנו בתוך הכאב הזה

יהודה עמיטל:  כאן אני גם רוצה להגיד, יש לי נגיעה אישית בנושא, אני אב שכול, ובמלחמה הזאת איבדתי שני אחיינים כבר

יהודה עמיטל:  אני לא יודע לאן זה הולך

יהודה עמיטל:  ככה שהנושא הזה ידוע לי, ואני מעורב מאוד בעניין הזה של עזרה למתגיירים בצבא והיחס כלפי החיילים

יהודה עמיטל:  אני אחלק את הדברים לשלושה חלקים, שלוש בעיות מרכזיות, שהיו בכל שנת 2023 במערך הגיור: לא היו לנו הטפות דם ברית; לא היו לנו טבילות, בייחוד בגיור האתיופי; ולא היו לנו בריתות

יהודה עמיטל:  נגיד ככה קודם כול, את שתי הבעיות הראשונות פתרנו

יהודה עמיטל:  נדחו, כל 2023 קצת נדחה

יהודה עמיטל:       אבל, היום אין שום מניעה

יהודה עמיטל:  אנחנו עושים עכשיו מבצע גדול לגבי האתיופים, החבורה הזאת שהייתה צריכה, בני העדה האתיופית שנשלחו לטבילה, הכול מכוסה עכשיו

יהודה עמיטל:  יש להם שלושה ימי טבילות

יהודה עמיטל:  הם מקבלים גם בדיקות, גם טבילות

יהודה עמיטל:  הקטע הזה צריך להיגמר עוד שבוע וחצי-שבועיים

יהודה עמיטל:  זה נכון, לא היה ב-2023 בגלל שלא היה לנו פשוט תקציב

יהודה עמיטל:  ובעזרתם של ישראל ועוד כמה במערך, קיבלנו תקציב זמני לעשות בריתות והטפות לאתיופים

יהודה עמיטל:  קיבלנו תקציב זמני

יהודה עמיטל:  קיבלנו פעמיים 50,000 שקלים לעשות את הדבר הזה, ואנחנו עושים את זה כמבצע גדול ומגייסים את הציבור

יהודה עמיטל:      לגבי הבריתות של המבוגרים, מה שנקרא, הנושא הזה שאתם הזכרתם – הבריתות של המבוגרים

יהודה עמיטל:  זה לא כמו הטפות והבריתות של הקטנים

יהודה עמיטל:  אני אומר שוב פעם, לגבי הקטנים העסק מסודר

יהודה עמיטל:  לגבי המבוגרים, כל עניין הבריתות היה בידי הרבנות הראשית

יהודה עמיטל:  ממתי שהוקם מערך הגיור, עשרים שנה אולי, כבר מאז זה היה בידי הרבנות הראשית

יהודה עמיטל:  היא זאת שנתנה לנו - - - אני אסביר

יהודה עמיטל:  מאותם השנים, הם היו מקבלים את התקציב, אנחנו היינו מביאים את המתגיירים, וככה היה נוצר התיאום בין מערך הגיור לבין הרבנות הראשית

יהודה עמיטל:  ובתי החולים, ששם זה נעשה

יהודה עמיטל:  הרי, זה ניתוח, פרוצדורה כירורגית בינונית, מה שנקרא

יהודה עמיטל:  וזה היה נעשה בבתי החולים

יהודה עמיטל:       עד לשנת 2023 זה עמד תחת הרבנות הראשית

יהודה עמיטל:  ואני יכול להגיד לכם כאן, מאפריל 2023 עד ה-1 בינואר 2024, היו שבע בריתות בכלל של הרבנות

יהודה עמיטל:  זה כל מה שהיה, 7 בריתות

יהודה עמיטל:  זה מה שהיה

יהודה עמיטל:  למה? אנחנו לא היינו אחראיים על כך, אנחנו לא יודעים על כך

משה סולומון: מה זה "לא היינו אחראיים"? אתה אומר עד ינואר, זה עד עכשיו

משה סולומון:  אז אתם עדיין לא אחראיים

יהודה עמיטל: ב-1 בינואר התחלנו, ב-1 בינואר זה עבר למערך הגיור

יהודה עמיטל:  רציתי להגיד משפט קודם, שב-2023 - - -     

שלומית אבינח: במהלך 2023?     

יהודה עמיטל: במהלך 2023 אנחנו ראינו שהעסק לא מתקדם, אין לנו בריתות מטעם הרבנות הראשית - - -     

עודד פורר: מתי הפסיקו הבריתות מטעם הרבנות הראשית?     

יהודה עמיטל: אמרתי, באפריל 2023

יהודה עמיטל:  והיו עוד 7 ב-23 בדצמבר

יהודה עמיטל:  בסוף 2023, ב-23 בדצמבר היו לנו 7 בריתות

יהודה עמיטל:  זה מה שקיבלנו מהרבנות הראשית

משה סולומון: למה?     

ישראל ונחוצקר: הרבנות הראשית לא הצליחה להתקשר עם בית חולים לצורך ביצוע הבריתות

ישראל ונחוצקר:  ההתקשרות הצליחה בתחילת דצמבר והספיקו לעשות יום אחד

עודד פורר: איך לא העליתם את זה בדיון שהיה כאן ביוני? היה כאן דיון ביוני על גיור, היו כאן נציגי הרבנות הראשית, הייתם אתם

עודד פורר:  ידעתם על הבעיה הזאת

משה סולומון: לא, אז הם דיברו על זה ששמואל לא נותן מענה והוא כל הזמן דוחה

יהודה עמיטל: זה העדה האתיופית

יהודה עמיטל:  הנושא הזה סודר

יהודה עמיטל:  זה מה שאמרתי בהתחלה – הנושא הזה סודר

משה סולומון: לא, אבל מה שיושב-הראש שואל זה - - -     

יהודה עמיטל: לא, זה סודר

יהודה עמיטל:  אנחנו סידרנו את זה

עודד פורר: לא, אנחנו כאילו צריכים שתהיה כתבה

עודד פורר:  הרי, בואו, הרי הנושא הזה בא לדיון לא בגלל זה – הייתה כתבה בגלי צה"ל

עודד פורר:  אז זה עולה לדיון

ישראל ונחוצקר: חבר הכנסת, נושא הבריתות היה ידוע לשולחן, נידון בינינו לבין הרבנות מספר פעמים

ישראל ונחוצקר:  זה משהו שהוא לא הוסתר, הוא הושתק

ישראל ונחוצקר:  זה משהו שלא בוצע, כמו שהרב אמר, מה-7 באפריל

עודד פורר: למה?     

ישראל ונחוצקר: מה-7 באפריל 2023

ישראל ונחוצקר:  למה? כי הרבנות לא הצליחה להקים התקשרות עם בית חולים

ישראל ונחוצקר:  התקציב, מה שאמר קודם עורך הדין, התקציב של הבריתות, והסעיף התקציבי של הבריתות עד הרגע הזה שאנחנו יושבים פה, אצל הרבנות הראשית ועוד לא עבר למערך הגיור

עודד פורר: איך הם לא הגיעו לדיון?     

ישראל ונחוצקר: איך הם לא הגיעו לדיון? אני לא יודע להגיד למה הם לא הגיעו

ישראל ונחוצקר:  אבל, התקציב, הסעיף התקציבי של הבריתות עדיין נמצא אצל הרבנות

ישראל ונחוצקר:  אנחנו עושים - - -     

שלומית אבינח: סליחה שאני מפריעה

שלומית אבינח:  אני ניהלתי שיחה עם ראש מטה השר והוא אמר לי שחד משמעית זה לא קשור אליהם, הכול עבר אליכם, ואין להם שום נגיעה לנושא

ישראל ונחוצקר: נכון להיום, לא קשור אליהם, זה עבר אלינו

ישראל ונחוצקר:  זה מהלך שאנחנו עשינו - - -     

שלומית אבינח: ובגלל זה הם לא משתתפים בדיון

משה סולומון: שלושה שבועות בלבד

שלומית אבינח: ובגלל זה הם לא משתתפים בדיון

יהודה עמיטל: טוב, זה לא - - -, אני רוצה רגע לסדר את הדברים

עודד פורר: רגע, רגע

עודד פורר:  אני רוצה לסדר את זה, אני רוצה להבין

עודד פורר:  החל מה-1 בינואר זה אצלכם והתקציב אצלכם?     

יהודה עמיטל: לא, התקציב לא

יהודה עמיטל:  זה עבר אלינו מבחינה ארגונית

יהודה עמיטל:  אנחנו הוצאנו מכרז, המכרז הזה כבר מוכן להפצה, זה מכרז לבריתות

יהודה עמיטל:  בואו נגיד שבסך הכול צריך לשבח את מערך הגיור שב-23 יום הוציא מכרז

יהודה עמיטל:  צריך בשביל זה ועדת מכרזים וצריך את כל הדברים

יהודה עמיטל:  אבל, אנחנו, הדבר הראשון שדאגנו לו זה שיהיה מכרז לבריתות של מבוגרים

יהודה עמיטל:  הבריתות הללו הן בריתות מבוגרים

יהודה עמיטל:  ומבחינתנו המכרז נמצא

יהודה עמיטל:  יש מכרז, אתם יכולים לראות אותו, הוא מוכן

יהודה עמיטל:  רק שאנחנו עוד לא יכולים להפיץ אותו

עודד פורר: למה?     

יהודה עמיטל: בגלל שעוד לא קיבלנו ועדת מכרזים

ישראל ונחוצקר: מכיוון שאנחנו צריכים להעלות אותו לוועדת מכרזים

עודד פורר: אני מצטער רק על דבר אחד – שאפרים קישון כבר לא בחיים

עודד פורר:  כי זה בשבילו היה יופי של סיפור

עודד פורר:  אתם אותה ממשלה, ריבונו של עולם

עודד פורר:  הרבנות הראשית, מערך הגיור

עודד פורר:  הרי, אני מניח שאתם מדברים מידי פעם

עודד פורר:  יוצא לכם לשוחח

ישראל ונחוצקר: נכון, יוצא לנו לשוחח

עודד פורר: אבל, עכשיו, אם אנחנו רואים ומזהים שיש בעיה מחודש אפריל, זה עלה כלפי מעלה? היה דיון אצל שר הדתות בעניין?     

ישראל ונחוצקר: לא היה דיון אצל שר הדתות

עודד פורר: מישהו צריך להכריע פה

עודד פורר:  הממשלה, האוצר – מישהו צריך להכריע

עודד פורר:  אני לא מצליח להבין

ישראל ונחוצקר: מנכ"ל הרבנות היה שותף לדבר הזה

ישראל ונחוצקר:  כל הגורמים הרלוונטיים מבחינתנו היו שותפים לדבר הזה

עודד פורר: אני רוצה שהוא ינסה לעלות בזום עכשיו, מנכ"ל הרבנות הראשית

משה סולומון: מאפריל היו רק 7 בריתות, זה לא, זה דבר שהוא, לא יודע אם זה מותר הלכתית בכלל

יהודה עמיטל: נכון, זה אסור

משה סולומון: אני לא מצליח להבין איך הרבנות מרשה לעצמה ללכת לישון?     

יהודה עמיטל: למה אתה שואל אותי?     

משה סולומון: אבל איך הדבר הזה לא עלה, לא צף למעלה?     

יהודה עמיטל: הוא עלה

יהודה עמיטל:  הוא עלה ואנחנו ניסינו

יהודה עמיטל:  מה שבסוף אמרנו זה "טוב, תיקחו את זה אתם"

יהודה עמיטל:  הם העבירו, הם אמרו "מוכנים להעביר את זה"

יהודה עמיטל:  זה היה אחרי מאמצים גדולים, שהצלחנו להעביר את זה מהרבנות הראשית למערך הגיור

משה סולומון: מה הממוצע של בריתות ביום או בחודש? איך זה עובד? אחורה

ישראל ונחוצקר: סדר גודל של 150 בריתות בשנה

משה סולומון: בשנה?     

ישראל ונחוצקר: 8 אנשים ביום

יהודה עמיטל: מבוגרים

משה סולומון: אז עשו 7 במקום 150

יהודה עמיטל: לא אנחנו אשמים, אמרנו את זה

יהודה עמיטל:  בואו נגיד לגבי - - -     

עודד פורר: אני, ממה שאני מבין כרגע, יש 90 שממתינים לברית מילה

יהודה עמיטל: נכון, יש 90

עודד פורר: מה גורלם?     

יהודה עמיטל: באותו רגע שאנחנו נוכל לחתום עם בתי החולים או - - -     

עודד פורר: מה מפריע לך לחתום עם בית חולים היום?     

יהודה עמיטל: קודם כול אני אומר שאנחנו הלכנו יותר מזה

יהודה עמיטל:  אמרנו לא רק בתי חולים, אנחנו מוכנים ללכת לקליניקות פרטיות, ובלבד שיהיו לנו שני בתי חולים או משהו כזה כדי שנוכל להתקדם עם הדבר הזה

משה סולומון: מה מונע?     

יהודה עמיטל: עוד אי אפשר להוציא את זה כמכרז

משה סולומון: כסף?     

ישראל ונחוצקר: סעיף תקציבי שעוד לא עבר אלינו

ישראל ונחוצקר:  מעבר של ועדת מכרזים ואת כל התהליך המכרזי

עודד פורר: זה חייב לעלות למעלה

עודד פורר:  חבר'ה, בשביל זה יש שר

עודד פורר:  בשביל יש שר, בשביל זה יש מנכ"ל משרד

שלומית אבינח: גם למה לא אמרתם?     

עודד פורר: בשביל זה אנחנו פה

עודד פורר:  אני מיוני בעניין הזה

עודד פורר:  אם אין פרסום בגלי צה"ל אנחנו גם לא נפגשים היום

עודד פורר:  ממשיכים, מחכים, מתישהו יהיה סעיף תקציבי ונפתור את זה

עודד פורר:  וה-90, כמובן היו הופכים להיות יותר

עודד פורר:  אני מניח שנוספים עליהם בכל יום - - -     

יהודה עמיטל: לא, לא

יהודה עמיטל:  מה שקרה זה שבאותו רגע שאנחנו הבנו שיש בעיה עם הדבר הזה של בריתות, של מערך גיור, אנחנו לא יכולים להפנות, זאת אומרת אי אפשר בית חולים, אין מכרז, אין שום דבר

יהודה עמיטל:  מה שאמרנו למתגיירים - - -     

עודד פורר: יש גם, אפשר לעשות פטור

יהודה עמיטל: אני אסביר מה עשינו

יהודה עמיטל:  אולי דבר אחר שאנחנו לא יודעים אנחנו מוכנים לשמוע

יהודה עמיטל:  אנחנו אמרנו שהמתגיירים, אם הם מתגיירים באופן פרטי, לא מטעמנו, לא מטעם מערך הגיור, בגלל שאנחנו לא יכולים לתת על זה ביטוח ואחריות על כל הדברים הללו – אנחנו הודענו למתגיירים, אמרנו לכל מתגייר "אם אתה רוצה באופן פרטי אתה יכול לעשות

יהודה עמיטל:  אנחנו נאשר

יהודה עמיטל:  נגיד לך אצל מי אנחנו נאשר, אצל המוהלים האלו והאלו"

יהודה עמיטל:  אנחנו נאשר את זה

יהודה עמיטל:  אבל, אני לא יכול - - -     

אוהד וייגלר: יש רשימה? כי אנחנו, מתגיירים שפונים אלינו לא מכירים

אוהד וייגלר:  או שמות

אוהד וייגלר:  זה חלק מהסיפור

יהודה עמיטל: השמות זה כל מי שהיה מוסמך מטעם הרבנות הראשית

יהודה עמיטל:  יש רשימה של הרבנות - - -     

משה סולומון: ושוב החלשים יידפקו עוד יותר, אלה שלא יכולים כלכלית

משה סולומון:  אז אנחנו שוב מייצרים פה - - -, זה דבר שאסור שיקרה

עודד פורר: לא, לא

עודד פורר:  אני רוצה לנסות לפתור את זה

עודד פורר:      אתם יודעים להגיד לי כמה כאלה מגויסים כרגע?     

יהודה עמיטל: אין לנו, אנחנו לא במעקב אחרי האנשים

עודד פורר: יש הערכה? צה"ל – האם מי שמגויס כרגע יכול אולי במסגרת, הרי, הוא שייך לצבא, הוא מגויס כרגע

קריאה: יש בריתות במערך הצבאי

עודד פורר: גם אם הוא מילואימניק, שיעשו את זה במסגרת צבאית

עודד פורר:  אני פשוט מנסה עכשיו את ה-90 האלה, אנחנו נתחיל לצמצם אותם לאט-לאט

יעקב גרידיש: ההתקשרות של הצבא בבריתות, היא קורת בבית חולים 'שערי צדק'

יעקב גרידיש:  ככה אנחנו נוהגים כל השנים, ובסך הכול זה עובד מצוין ועובד טוב

יעקב גרידיש:  בשנה האחרונה היו 39 בריתות

יעקב גרידיש:  כאשר ישנם כאלה שממתינים

יעקב גרידיש:  אנחנו יודעים שישנם ממתינים

יעקב גרידיש:  לפי הבדיקה שלי מאתמול, יש 8 שממתינים לברית

יעקב גרידיש:  שהם היו עושים בריתות דרך המכרז של מערך הגיור, כי הם כבר בשלב של שחרור, הם אחרי הצבא, ואנחנו עדיין מטפלים בתהליך הגיור שלהם

עודד פורר: רגע, אתה מתכוון לכאלה שהם שוחררו מצה"ל

יעקב גרידיש: אבל תיק הגיור שלהם עדיין מטופל אצלנו

עודד פורר: בסדר, אוקיי

יעקב גרידיש: אז השלב של הברית, מבחינת הניתוח, מתקיים דרך המכרז של מערך הגיור הממלכתי

עודד פורר: כי הם משוחררים כבר

יעקב גרידיש: כי הם משוחררים ואנחנו לא יכולים לטפל בהם תקציבית

יעקב גרידיש:  זה העניין

יעקב גרידיש:  זה עובד טוב כבר במשך שנים ארוכות

יעקב גרידיש:  בעזרת השם, בעוד חודש יש לנו עוד פעם בריתות

יעקב גרידיש:  אני אקדים ואומר, ברוך השם, בשנה האחרונה, ב-2023, גם אמרתי את זה בוועדה הקודמת – המספרים של מקבלי המצוות ועוברי תהליך הגיור בצה"ל, בשנת 2023 זה מספר יחסית גבוה לשנים האחרונות; 919

יעקב גרידיש:  זה כמעט השיא

יעקב גרידיש:  2018 היו 930

יעקב גרידיש:  כאשר בשנת 2023 היינו על 812

יעקב גרידיש:       כלומר, אנחנו רואים באמת מגמה חיובית של רצון טוב של הרבה חבר'ה טובים שנכנסים ללימודים בנתיב ורוצים לסיים את התהליך בצורה טובה ורצינית

יעקב גרידיש:  זה באמת המקום לומר יישר כוח לכל הגורמים שבאמת עוסקים בנושא; מערך הגיור, נתיב המרכז הלאומי ונתיב חיל חינוך

יעקב גרידיש:  וככה גם פנינו לקראת שנת 2024

עודד פורר: אני אחזור עכשיו לעניין

עודד פורר:  אנחנו מבינים שיש בעיה

עודד פורר:  הבעיה כרגע מונה 98 ממתינים לגיור

עודד פורר:  ה-8 שהוא מציין לא נרשמים אצלכם ברשימה?     

ישראל ונחוצקר: לא, לא

ישראל ונחוצקר:  זה דרכו

עודד פורר: אז 98

עודד פורר:  כמאה ממתינים לסיים עם תהליך הגיור באמצעות ברית

עודד פורר:  עד שמערך הגיור יסיים את ההליך המכרזי, אם הם יעבדו מהר, מההיכרות שלי עם התהליכים הממשלתיים – שלושה חודשים במקרה הטוב

עודד פורר:  ואז יתחילו לקבוע וכולי

משה סולומון: או לייצר איזשהו מעקב על הסיפור הזה

עודד פורר: זה מה שאני מנסה עכשיו

עודד פורר:  השאלה שלי היא כזו, לצה"ל, בתוך האירוע הזה, תכף אני אחזור אליהם כי יש דברים שהם יכולים לעשות עכשיו עוד לפני המכרז, תכף נגיע לזה

עודד פורר:  השאלה היא האם מתוך המאה האלה ישנם כאלה שהם מגויסים למילואים? ישנם כאלה שנמצאים? אפשר לעשות

יעקב גרידיש: כן, כן

יעקב גרידיש:  אם החיילים האלה, האזרחים, שמערך הגיור יכול, מה שנקרא, להצביע עליהם ולהגיד שאתם יכולים, אז אני יכול להפנות אותם אלינו, לצרף אותם ליום ניתוח אצלנו בבית חולים 'שערי צדק'

יעקב גרידיש:  אבל, הם יצטרכו להגיע עם טופס 17 מקופת החולים שלהם, שישלמו עליהם

יעקב גרידיש:  שזה, מה שנקרא, משהו בסיסי, כמו כל ניתוח באזרחות

עודד פורר: לא, אבל הוא לא אזרח

עודד פורר:  אני מדבר, הוא חייל כרגע

עודד פורר:  הוא חייל, הוא מילואימניק

יעקב גרידיש: אז את זה צריך לבדוק בתוך הצבא

יעקב גרידיש:  צריך לעשות בדיקה בתוך חיל הרפואה, אם זה אפשרי, דבר כזה

עודד פורר: אני אגיד לך מה

עודד פורר:  אנחנו נמצאים במצב שבו צריך למצוא פתרון לכל הממתינים

עודד פורר:  לא סביר שאנשים עברו את כל התהליך, באמת, שהוא לא תהליך קל

עודד פורר:  הרבה פעמים אנחנו מדברים על התהליך – הוא לא תהליך קל

עודד פורר:  הם עברו אותו, הם צריכים את הסוף

עודד פורר:  לא קופת חולים ולא זה

עודד פורר:  אני מדבר עכשיו על מי שנמצא בצבא, כמו חייל שנמצא אצלך בקורס נתיב – אתה שולח אותו לטופס 17? לא, נכון? לא

עודד פורר:  אני מבקש, תעשה בדיקה, בבקשה

משה סולומון: אבל, רק אם הוא סדיר

עודד פורר: חבר'ה, חייל מילואימניק חולה – מי מטפל בו?     

משה סולומון: הצבא

משה סולומון:  נכון, הצבא

עודד פורר: חייל מילואימניק נפצע – מי מטפל בו? שולחים אותו ללכת להוציא טופס 17 וללכת לקופת חולים? לא

עודד פורר:  אני מבקש, מכיוון שאנחנו עכשיו נמצאים במלחמה, המילואימניקים האלה גויסו, ואגב, חלקם מגויסים כבר שלושה חודשים

עודד פורר:  אני לא יודע אם בתוך אלה כמה יש

עודד פורר:  אין לי מושג

עודד פורר:  צריך לעשות את הצלבת הנתונים הזו

עודד פורר:  אם נצליח לגרוע מתוך המאה האלה את האחרים – פתרנו חלק מהבעיה

עודד פורר:  אז נניח שנצמצם אותה ב-10%, ב-15%, ב-20%

משה סולומון: אדוני יושב-הראש, כמה עולה ברית מילה למבוגר?     

שלומית אבינח: 10,000 שקלים

קריאה: באופן פרטי?     

משה סולומון: 10,000 שקלים?     

יהודה עמיטל: לא, לא

יהודה עמיטל:  בואו, אנחנו, כשאמרנו למתגיירים היו מוהלים שעשו בחינם בהתחלה, היו חלק שעשו ב-2,500, היו כאלה שרצו 5,000, היו כאלה שרצו 7,500 והיו גם כאלו שרצו יותר

עודד פורר: אני מדבר על בית חולים

עודד פורר:  אם אני הולך לבית חולים כמה אני משלם?     

יהודה עמיטל: אני לא יודע

עודד פורר: נו, מה?     

משה סולומון: אנחנו מדברים כרגע על ברית מילה למבוגרים – כמה זה עולה? מה הממוצע?     

עודד פורר: כ-10,000 שקלים

עודד פורר:  באופן פרטי

משה סולומון: כלומר, 90 כפול 10,000 זה מה שצריך?     

עודד פורר: לא, אתה צריך פחות

עודד פורר:  כי הם עושים את זה במכרז, הם עושים את זה מול קופות החולים - - -     

משה סולומון: לא, אבל אתה לא תעקוף את המכרז

עודד פורר: רגע, רגע, אני אעקוף את המכרז, חכה רגע

עודד פורר:  עכשיו, בתקנות הפטור יש לכם אפשרות להתקשרות עד איזה סכום? לדעתי 50,000

ישראל ונחוצקר: 50,000 שקל

ישראל ונחוצקר:  ועכשיו זה עלה ל-100,000 עם התקנות החדשות

עודד פורר: מעולה

עודד פורר:  100,000 שקלים

עודד פורר:  אתה, בתקנות הפטור יכול להתקשר מחר, לפטור עם זה, לפי העלות שלך, 3,000 שקל – פתרת את הבעיה, צמצמת במקום 98 ל-33

עודד פורר:  זה עד שתסיים מכרז, לא מכרז, זה

עודד פורר:  הם יהיו מוכנים, לא תהיה להם ברירה

עודד פורר:  לא תהיה להם ברירה

עודד פורר:  אי אפשר להשאיר את האנשים תלויים ועומדים

עודד פורר:  אתם יכולים להתקשר השבוע בעניין הזה

עודד פורר:  הרי, זאת גם לא התקשרות שהממשלה לא מכירה

עודד פורר:  זה לא משהו שעכשיו אתה לוקח משום מקום – הם יודעים התקשרות בדיוק עם מי

עודד פורר:  אנחנו במקום 98 ירדנו כבר ב-33

משה סולומון: 27,000 זה הכול

משה סולומון:  זה מה שמדובר, 27,000

משה סולומון:  בוא נעשה במספרים – אם 90, על אותם 90 שאנחנו ממתינים כפול 3,000 דרך המכרז שלכם, זה 27,000

עודד פורר: 270,000

ישראל ונחוצקר: רגע, רגע

ישראל ונחוצקר:  התקשרות היא קצרת מועד, בחנו את הדבר הזה, עשינו סיור בבתי חולים – אין אף בית חולים שמוכן לעמוד בסכום הזה של 50,000 שקל

ישראל ונחוצקר:  בתי החולים רוצים הרבה יותר כיום מכיוון שהם צריכים להתקשר גם עם רופא שעבר את ההסמכה של הרבנות

עודד פורר: כמה הם רוצים?     

ישראל ונחוצקר: הם לא אומרים כמה הם רוצים, הם רוצים שנציע להם

ישראל ונחוצקר:  יש בית חולים שמדבר על 80,000 שקל ליום אחד של בריתות, ויש אנשים שלא נקבו במחיר

עודד פורר: שכמה אתה עושה ביום כזה?     

ישראל ונחוצקר: שמונה אנשים

ישראל ונחוצקר:  אז העניין הזה של התקשרות קצרת טווח, בדקנו את העניין הזה

עודד פורר: נעזור לך לפתור את זה

עודד פורר:  נעזור לך לפתור את זה גם מול בתי החולים

עודד פורר:  אני תכף רוצה לשמוע גם את משרד הבריאות בעניין הזה

עודד פורר:  זה חייב להיפתר, הסיפור הזה

עודד פורר:  אנחנו חייבים לצמצם את המאה האלה לפחות ל-50, ואז עם המכרז שלכם אולי נצליח עוד קצת

עודד פורר:  כן בבקשה

אוהד וייגלר: במסגרת הפתרונות בשביל באמת לפתור את זה "אד-הוקית", אני אגיד שבעקבות הפרסום שהובלנו שבוע שעבר פנה אלינו מנכ"ל של אחד מבתי החולים הממשלתיים, ואמר שהוא מוכן בהתנדבות, כמנכ"ל בית חולים, לקיים בריתות

אוהד וייגלר:  הוא לא יעשה עכשיו מאה

אוהד וייגלר:  אני לא אומר את השם כי אנחנו צריכים מולו לסגור ובאמת לוודא

אוהד וייגלר:  אנחנו צריכים לוודא לפני שאנחנו מפיצים את הדבר הזה, צריכים באמת לוודא שהוא יכול לעשות את זה

עודד פורר: חבר'ה, זה יהיה עוד אחד מהפתרונות

אוהד וייגלר: זה עוד פתרון

עודד פורר: אנחנו נעזור גם בעניין הזה להמשך

עודד פורר:  מישהו פה עוד רצה להתייחס? אפרת שוקרון, בבקשה

אפרת שוקרון: שלום

אפרת שוקרון:  אני אפרת שוקרון מארגון "נבחרות" – נשים חרדיות לייצוג שוויון וקול

אפרת שוקרון:  אמנם אין לנו ייצוג, אבל יש לנו מה לומר

אפרת שוקרון:  אנחנו חלק מהחברה הישראלית וממדינת ישראל

אפרת שוקרון:  אני, באופן אישי, עבדתי כשבע שנים בעמותה שעוסקת בגיור וגם מפעילה בית דין פרטי אורתודוקסי

אפרת שוקרון:  זה קצת אבסורד

אפרת שוקרון:  בדרך כלל, כשאנשים היו פונים אליי הייתי אומרת להם "בואו תנסו בדרך הרגילה – תפנו דרך הרבנות

אפרת שוקרון:  יהיה לכם יותר קל בהמשך"

אפרת שוקרון:  והתעסקנו בעיקר באנשים שבאו מחו"ל

אפרת שוקרון:       מה שקורה זה שהיום ההליך, שגם ככה הוא מסובך וקשה, ולוקח הרבה מאוד זמן לעבור אותו, כמעט בלתי אפשרי, כמו שאנחנו רואים – חצי שנה שאין בריתות

אפרת שוקרון:  בלי ברית מילה, הליך הגיור לא מושלם

אפרת שוקרון:  ומבחינה הלכתית האדם הוא אינו יהודי

אפרת שוקרון:  והאבסורד הזה זועק לשמיים, כי, ואני רוצה לצטט את רבי משה פיינשטיין שמתייחס לדברי התלמוד במסכת יבמות דף מ"ז עמוד ב', ששם כתוב "מטבילין אותו מייד, מגיירים אותו מייד"

אפרת שוקרון:  זאת אומרת, כל עיכוב שאנחנו גורמים למתגיירים נקרא 'שיהוי מצווה', וזה, מלבד אונאת הגר וצער של גרים, שאנחנו יודעים שהתורה מתייחסת לזה 36 פעמים וככה מזהירה אותנו על הצער ועל האונאה של הגרים

אפרת שוקרון:       עכשיו, מדובר באנשים שכבר באמת סיימו את כל ההליך

אפרת שוקרון:  יש כאן את הפרוצדורה הרפואית הלכתית שצריך לעשות

אפרת שוקרון:  אבל, במקום שהרבנות ומערך הגיור וכולם פשוט ייקחו את הדבר הזה כמשימה שצריך לטפל בה באופן מיידי ואחר כך נראה איך ודרך מי זה עובר – לחכות עד שהמכרז פג תוקף ואין מכרז חדש, זה דברים שהם אבסורד הלכתית

אפרת שוקרון:  אני אפילו לא מדברת על איך שהמדינה מתנהלת

אפרת שוקרון:  והייתי מצפה מהם שיעשו כל מאמץ כדי שהדבר הזה לא יקרה

אפרת שוקרון:  אני חושבת שכרגע מה שכן אפשר אולי לעשות עד שיהיה מכרז חדש, זה כן לאפשר לאנשים אולי לעשות את זה באופן פרטי ולקבל החזר רטרואקטיבי כדי לא לגרום להם להמתין עוד

אפרת שוקרון:  תודה רבה

עודד פורר: תודה

עודד פורר:  הבטאמו יוסף

הבטאמו יוסף: בוקר לכולם

הבטאמו יוסף:  אני לא יודע אם להגיד בוקר טוב, אבל בוקר

הבטאמו יוסף:  הבטאמו יוסף, מהסוכנות היהודית, מנהל פרויקט אתיופיה

הבטאמו יוסף:  דובר פה על החיילים, אני רוצה לדבר דווקא על העולים מאתיופיה

הבטאמו יוסף:  היום יש לנו 17 מרכזי קליטה, שבתוכם יש 6,400 עולים, שכ-5,600 הגיעו בשני מבצעי 'צור ישראל' 1 ו-2

הבטאמו יוסף:  הם נמצאים בעיצומו של הליך הגיור

הבטאמו יוסף:  בשונה מזכאי השבות, עולים מאתיופיה מגיעים במסגרת חוק הכניסה – החלטת ממשלה

הבטאמו יוסף:  זאת אומרת, הם מחויבים לעבור גיור לחומרה

הבטאמו יוסף:  זאת אומרת, את כל התהליך, דרך לימודי יהדות, 1,200 שעות ועד ראיונות בתי דין, הקזות דם, בריתות וטבילות

הבטאמו יוסף:       המספרים ידועים

הבטאמו יוסף:  אנחנו עובדים עם מערך הגיור על מנת לצמצם את המספרים

הבטאמו יוסף:  אני רוצה דווקא לדבר על הצד של כיצד זה משפיע על העולים במרכזי הקליטה

הבטאמו יוסף:  אחד הדברים הכי חשובים לעולים היום במרכזי הקליטה זה לסיים את תהליך הגיור כמו שצריך, כי הם מוגדרים בהתחלה כתושבי קבע, ובלי תעודת המרה הם לא יוצאים ממרכז הקליטה

הבטאמו יוסף:  גם אם הם רוצים לקנות בית הם לא יוצאים ממרכזי הקליטה

הבטאמו יוסף:  לא רוצה לדבר על עלויות התפעול של העולים בתוך מרכזי הקליטה שנמצאים שם ונתקעים במרכזים

עודד פורר: כמה מקרב העולים ממתינים לברית?     

הבטאמו יוסף: כרגע יש 55 שממתינים לבריתות

עודד פורר: מתוך ה-98, 55 הם מקרב יוצאי אתיופיה?     

הבטאמו יוסף: אני לא יודע

עודד פורר: זה בנוסף על ה-98?     

קריאה: לא, לא

קריאה:  זה בתוך

עודד פורר: בתוך ה-98

עודד פורר:  זאת אומרת, יש לנו 98 ממתינים, מתוכם 55 עולי אתיופיה, ו-43 עולים מתגיירים מקרב הקהילות האחרות

עודד פורר:  אוקיי

הבטאמו יוסף: המרכיב של הברית זה רק שלב אחד בתוך תהליך הגיור לחומרה שהעולים עוברים

הבטאמו יוסף:  יש את הדיונים שהם עושים בבתי הדין, כל הסיפור של ההרכבים, הטבילות שהם נדרשים לעשות במרכז הארץ

הבטאמו יוסף:  בשונה, אני בכוונה מחדד את הנקודה הזאת, בשונה מזכאי שבות שמקבלים תעודת זהות ונחשבים אזרחים מהיום הראשון שהם מגיעים לישראל – העולים מאתיופיה מוגדרים תושבי קבע עד שהם מסיימים את כל תעודת ההמרה

הבטאמו יוסף:  בעצם החיים שלהם נעצרים

הבטאמו יוסף:  אני מדבר כרגע על כ-3,000 עולים שנמצאים בשלב כזה או אחר

עודד פורר: יש לי שאלה אליך

עודד פורר:  העלות של בריתות לאותם 55 עולי אתיופיה, שהסוכנות היהודית היא זו שמרכזת ומתפעלת, ומרכזי הקליטה הם שלכם, אני מניח

עודד פורר:  הם מתוקצבים, אתם מתוקצבים בתוך האירוע הזה של קליטת עולי אתיופיה ואתם חלק מהליך העלייה שלהם במבצעים השונים שבוצעו – אמת או לא?     

הבטאמו יוסף: אני אדייק

הבטאמו יוסף:  במסגרת החלטות ממשלה כל עולה מתוקצב, ובעצם המרכיב של הגיור נכנס תחת 2,500 שקלים לעולה, כפול מספר העולים – זה מגיע למערך הגיור, לא בתפעול ישיר שלנו

עודד פורר: אבל בתוך הקליטה שלהם, בתוך הליך הקליטה שלהם, הסוכנות היהודית שותפה – אמת או לא?     

הבטאמו יוסף: בהפעלת המעטפת הרוחנית, כן

עודד פורר: כן, אתם מתוקצבים על זה גם

הבטאמו יוסף: לא על הגיור

עודד פורר: על הקליטה

הבטאמו יוסף: כן

עודד פורר: כן

עודד פורר:  כרגע, אנחנו במצוקה כדי לסיים את ההליך ל-55 מקרב עולי אתיופיה, של 165,000 שקל

עודד פורר:  זה האירוע

עודד פורר:  נכון? אם אני לוקח חשבון שאתם יודעים לייצר ב-3,000 שקל – 165,000

עודד פורר:  עכשיו, איפה העולם היהודי, איפה הפילנתרופיה, איפה מה שהסוכנות היהודית יודעת להביא ברמה של תרומות? איפה האירוע הזה כדי לפתור? אני באמת לוקח את הקבוצה הזאת אפילו כקבוצה שאתה רק הרגע הסברת מה משמעויות בעיות הקליטה סביב העניין הזה

עודד פורר:       ובאותה נשימה אני גם פונה למשרד העלייה והקליטה – 165,000 שקלים, באירוע הזה הרבה יותר קל לכם לפעול דרך הסוכנות היהודית בתקצוב

עודד פורר:  הסוכנות היהודית יודעת להתחשבן עם משרד הקליטה אחר כך

עודד פורר:  לנקות את הסיפור הזה

הבטאמו יוסף: אני לא יודע לענות לך בנוגע לתרומות על מנת לצמצם את הפער, אבל הבריתות - - -     

עודד פורר: אני יודע איזה סכומים בתוך תקציב הסוכנות היהודית מסתובבים על הרבה מאוד דברים

הבטאמו יוסף: זה ברור לי

עודד פורר: רק כדי שהציבור יכיר, זה סביב ה-350 מיליון דולר, אם אני לא טועה

עודד פורר:  זה תלוי מה שער הדולר, אבל אנחנו מתקרבים ל-1

עודד פורר: 2 מיליארד

עודד פורר:  זאת אומרת, 165,000 שקלים על סוגייה דרמטית לקליטה של 55 עולים – מצוקה? אני חושב שהמדינה צריכה לשלם את זה, זה לא שאני חושב שהסוכנות צריכה לשלם את זה בשוטף

עודד פורר:  אבל, אנחנו צריכים פתרון עכשיו, כרגע אנחנו צריכים פתרון

הבטאמו יוסף: כבוד יושב-הראש, אם זו הייתה בעיה נקודתית, היינו פותרים את זה

הבטאמו יוסף:  אני אומר - - -     

עודד פורר: זו בעיה נקודתית

הבטאמו יוסף: אני אומר שהברית זה מרכיב אחד בכל תהליך הגיור שהעולים עוברים

הבטאמו יוסף:  יש גם את הטבילות שהם נדרשים לעשות, שגם שם יש צוואר בקבוק; יש את הדיינים - - -     

עודד פורר: הוא אמר שנפתרה הבעיה

יהודה עמיטל: נפתר

יהודה עמיטל:  אף אחד לא יגיד לי שלא נפתר

יהודה עמיטל:  אני אומר לך במפורש – הכול פתור

משה סולומון: פתור זה אומר שהקצבים, כמות הטבילות, הכול

עודד פורר: חבר הכנסת סולומון, אני אומר לכם עכשיו שהוועדה פה פונה לכל הגורמים

עודד פורר:  אני אומר את זה לסוכנות היהודית, אני אומר את זה לצה"ל, אני אומר את זה למערך הגיור

עודד פורר:  זה הכי קל להגיד "אחריותו"

עודד פורר:  חבר'ה – אחריותנו, בסדר? זו אחריות של כולנו

עודד פורר:  יש כרגע 98 ממתינים

עודד פורר:  תחשבו כל אחד ואחד מהם כאילו זה אתם

עודד פורר:  עכשיו בואו נעזור להם

עודד פורר:  אז כל אחד יכול לתת פה את חלקו כדי לסגור

עודד פורר:  אני מניח שכשהם יסיימו את המכרז והעסק יחזור לאיזשהו תהליך סדור, לא נהיה בבעיה הזו

עודד פורר:  אבל, אנחנו צריכים לסגור את הבעיה הזו

עודד פורר:  אז אפשר לסגור אותה, וזה לא איזו בעיה, חברים, אנחנו בסך הכול יודעים לשלוח טיל לחלון של בית כדי לתפוס מישהו – יודעים לעשות את זה במדינה, אז גם את זה ידעו

עודד פורר:      בסוף, בתוך הבעיה הזו, שכל הבעיה הזו היא פחות מ-300,000 שקל – כל אחד ישים את חלקו

עודד פורר:  אז אם צה"ל, ואני בטוח שאתה תחזור חזרה ותעשה את הבדיקה, ידע לקחת על עצמו את מי שנמצא כרגע מקרב ה-43 האלה, כי ה-55 הם לא חיילים

עודד פורר:  הם לא יכולים להיות חיילים, הם במרכזי קליטה

עודד פורר:  הם לא יכולים להיות חיילים, הם עוד לא קיבלו תעודת זהות, עוד לא עשו עלייה

עודד פורר:  אני צודק או לא?     

משה סולומון: הם עשו עלייה, לא עשו קליטה

משה סולומון:  כן

עודד פורר: לא הוכרו

יעקב גרידיש: מוגדרים תושבי קבע ומתגייסים לצה"ל

עודד פורר: זאת אומרת שהם נמצאים עדיין בתהליך הגיור, יש כאלה שהם מגויסים גם בתוך ה-55?     

יעקב גרידיש: כן, יש לנו בערך 300 עולים היום במרכזי קליטה שנמצאים בצה"ל

עודד פורר: מה-55 האלה, כמה מגויסים בערך?     

יעקב גרידיש: לא יודע להגיד לך את המספר

עודד פורר: מי שמגויס, שהצבא ייקח על עצמו

עודד פורר:  כל מי שנמצא כרגע בתוך צה"ל, אני מבקש שצה"ל ייקח על עצמו

משה סולומון: אני רוצה להוסיף

עודד פורר: גם צה"ל הגדול ידע, לדעתי, להתמודד עם האירוע הזה

עודד פורר:  שנייה, חבר הכנסת סולומון, רגע

עודד פורר:  אז זו הבקשה שלי לצה"ל

עודד פורר:  הסוכנות היהודית תיקח את כל השאר שבמרכזי הקליטה שלא מגויסים לצה"ל

עודד פורר:  ואז נשארנו עם סדר גודל של כמה עשרות, שאפשר לפתור את זה

עודד פורר:  ואני אומר לכם עוד פעם, בהתקשרות הזו, בהתקשרות "אד-הוק", נקודתית, בפטור ממכרז, אם יש מנהל בית חולים ממשלתי שמוכן – טוב

עודד פורר:  אם לא, אני אעשה טלפונים, למנהלי בתי חולים, אחד-אחד אני אעבור אותם

עודד פורר:  אין דבר כזה שהם לא ייקחו חלק בעניין הזה

עודד פורר:  אני אומר, זו סוגייה פתורה

עודד פורר:  חבר'ה, זה רק עניין של רצון

עודד פורר:  זו פשוט סוגייה פתורה

עודד פורר:  והסוכנות היהודית, שתדעו, אני לא אתן למשרד הקליטה לברוח – הוא ייקח חלק בעלות הזאת

שלומית אבינח: ד"ר קאופמן כאן בדיון?     

עודד פורר: כן בבקשה הבטאמו, ואז ד"ר קאופמן

הבטאמו יוסף: משפט אחרון

הבטאמו יוסף:  הסיפור של הברית הוא מרכיב אחד בתוך כל תהליך הגיור

הבטאמו יוסף:  הסוכנות יודעת לקחת חלק וליטול על עצמה גם דברים שלא בהכרח בתחום אחריותה

הבטאמו יוסף:  אנחנו מנסים כרגע לחדש את ההתקשרות בנוגע למעטפת רוחנית, אבל במשך שנה וחצי הסוכנות ידעה להכניס את היד לכיס ולספוג את המעטפת הרוחנית

הבטאמו יוסף:  אז לשאלתך, אנחנו ניקח את זה לתוך הבית ונעשה בדיקה

עודד פורר: מאה אחוז, תודה

עודד פורר:  ד"ר יקיר קאופמן, נציג משרד הבריאות, מנהל מחלקה לנהלים וסטנדרטים

עודד פורר:  אתה פה, וחיפשנו אותך בזום

משה סולומון: אני זכיתי לשרת איתו במילואים שנים רבות, הוא היה הרופא הגדודי שלי

חיים קופמן: אני עדיין

משה סולומון: אני לא שם

עודד פורר: כן, בבקשה

חיים קופמן: אז למשרד הבריאות יש תפקיד מאוד מוגבל בכל נושא מערך הגיור והבריתות

חיים קופמן:  יש נציג אחד במשרד הבריאות שהוא אחראי לקבל מבתי החולים את הדוחות על סיבוכים של בריתות, ועובר על הסיבוכים האלה ומעביר אותם לוועדה הבין-משרדית לפיקוח על מוהלים

חיים קופמן:  בזה מסתכם התפקיד של משרד הבריאות בנושא של בריתות

חיים קופמן:  כאמור מוהל זה לא מקצוע רפואי

עודד פורר: לא, אבל כן נדרש בעצם מתחם רפואי ושירותים רפואיים במעטפת, כשאנחנו מדברים על זה

חיים קופמן: אם זה מבוצע בתוך חדר ניתוח בוודאי שכן

עודד פורר: אנחנו מדברים על בריתות למבוגרים – זה שם, זה לא במקום אחר

קריאה: זה ניתוח

חיים קופמן: כן, או במרפאות הכירורגיות הפרטיות או בבתי החולים

חיים קופמן:  הבנתי, שוב פעם, לא מתפקידי, אבל הבנתי מהקשר שלי עם הוועדה הבין-משרדית לפיקוח על מוהלים, שהייתה בעיה בשנה שעברה עם המכרז באמת, כאשר העלות שהוצעה על מנת לבצע את הפרוצדורה לא הספיקה

חיים קופמן:  מדובר בסך הכול כ-150 בריתות בשנה, ששני בתי חולים היו מעורבים בזה

חיים קופמן:  וכנראה, מבחינה תקציבית, זה לא היה משתלם

חיים קופמן:  יש פה איזושהי בעיה של תמחור של הפרוצדורה

חיים קופמן:  לבתי חולים כנראה אין תמריץ לעשות את זה בתמחור הקיים

חיים קופמן:  אני מקווה שזה יסתדר כרגע עם המעבר למערך הגיור במשרד ראש הממשלה

חיים קופמן:  כי משרד הבריאות לא יכול - - -     

עודד פורר: אני אומר לכם, למערך הגיור, אם יש פה בעיה מבחינת הערכת העלויות, אז אתם צריכים לעשות על זה חושבים

ישראל ונחוצקר: אז אנחנו במערך הגיור לקחנו את העניין הזה של מכרז הבריתות בצורה הכי רצינית שאפשר, ובחנו כל אופציה שיש בחוק חובת המכרזים, בתכ"ם, בתקשי"ר – כל דבר שצריך כדי להוציא את הדבר הזה לפועל

ישראל ונחוצקר:  את זה אני שם פה על השולחן

ישראל ונחוצקר:  דבר נוסף, חלק, אנחנו בדקנו את המכרז הזה ואת הכשלים בו

ישראל ונחוצקר:  יש פה מספר נקודות כשל

ישראל ונחוצקר:  ניתחנו את זה, ונקודת הכשל המרכזית היא שבתי החולים לא מסכימים לתעריפון משרד הבריאות

ישראל ונחוצקר:  יש תעריף של משרד הבריאות שמדבר על 3,400 שקל לברית, ובתי החולים לא מוכנים לעשות ברית במחיר הזה

ישראל ונחוצקר:  וזה משהו שהמדינה - - -     

עודד פורר: אז אם אתם תוציאו מכרז עם אותו מחיר אתם תיכשלו שוב

ישראל ונחוצקר: לא, אנחנו לא, בשביל זה אנחנו עובדים על זה

ישראל ונחוצקר:  גם להעלות את הסעיף התקציבי, גם להעביר את הסעיף התקציבי מהרבנות למשרד ראש הממשלה, וגם להעלות את המחיר

עודד פורר: בכמה, להערכתכם, המחיר צריך לעלות? לפי דרישת בתי החולים

ישראל ונחוצקר: אני חושב שבתי החולים מדברים על סביב 8,000 ל-10,000 שקלים

ישראל ונחוצקר:  אני לא יודע מה יצא במכרז

ישראל ונחוצקר:  מכרז זה מכרז, כמו שכולנו יודעים

ישראל ונחוצקר:  אבל, העלות תעלה באופן משמעותי ממה שקיים היום למה שיהיה במכרז

עודד פורר: זאת אומרת, אנחנו נמצאים באירוע קצת יותר יקר ממה שחשבנו

ישראל ונחוצקר: אנחנו נמצאים באירוע שהסעיף התקציבי יצטרך להכפיל את עצמו לפחות

עודד פורר: הצבא יודע להגיד כמה הוא - - -     

ישראל ונחוצקר: אני נפגשתי עם סמנכ"ל בית חולים 'שערי צדק' באופן אישי – הוא לא מדבר על המספרים האלה בכלל

ישראל ונחוצקר:  הצבא, ר"ם 2 – לא יודע מה ההסכמים של הצבא

ישראל ונחוצקר:  אגב, אנחנו אפילו ניסינו להכניס את הבריתות שלנו דרך הצבא, דרך הסוכנות, דרך נתיב, דרך כל מיני גורמים, כל מקום אפשרי

ישראל ונחוצקר:  ואוצ'רים לאנשים

ישראל ונחוצקר:  כל מקום אפשרי ניסינו לעשות, לחשוב מחוץ לקופסא, לחשוב על כל דרך אפשרית

ישראל ונחוצקר:  לא הבקענו בעניין הזה חוץ מלהוציא מכרז

ישראל ונחוצקר:  וזה מה שאנחנו הולכים לעשות כמה שיעלה – יעלה

עודד פורר: אוקיי, נחזור חזרה לפתרון

עודד פורר:  יכול להיות שזה ידרוש יותר תקציב ממה שחשבנו, אבל גם בתוך האירוע הזה זה עדיין מסגרות תקציביות

עודד פורר:  תראו, 150 בריתות בשנה, לפי 3,000 שקל זה 450,000 שקל

עודד פורר:  גם תקציב של 900,000 שקל זה לא משהו שמבהיל את הממשלה

משה סולומון: אני טוען שיוצא שכשבן-אדם לא מסיים את התהליך ונשאר במרכז הקליטה – העלות של זה הרבה יותר גבוהה

עודד פורר: זה עולה הרבה יותר

עודד פורר:  משה פינס, בבקשה

משה פסל: שלום לכולם

משה פסל:  אני רוצה לומר כמה דברים קודם, שכל נושא הגיור, לפחות במשרד העלייה והקליטה לא היה, מה שנקרא, בתוך ליבת העשייה שלו בשנים האחרונות

משה פסל:  בשנה האחרונה לקחנו את זה באופן משמעותי ומהותי מאוד חזרה אלינו

משה פסל:  ולכן, אני מקבל את מה שנאמר על ידי יושב-הראש

משה פסל:  כל השותפים - - -     

עודד פורר: אני גם יודע שזו סוגייה שהיא חשובה לשר

משה פסל: מאוד

משה פסל:  מאוד

משה פסל:  סוגייה שאנחנו עמלים עליה ומטפלים בה, ובשביל זה החזרנו אותה חזרה למרחב שלנו

משה פסל:  מבחינת החוק, אנחנו לא יכולים לטפל, אז יש את מערך הגיור

משה פסל:  אז אני אחזור חזרה למערך הגיור ואני אומר, בהקשר הזה, שאנחנו עובדים בשיתוף פעולה מדהים, ברמה של שותפות גם כלכלית וגם רעיונית

משה פסל:  אנחנו בשולחן עגול מספר רב מאוד של פעמים סביב הנושא של סוגיות הגיור

משה פסל:  אני יכול לומר שבהקשר הזה בנינו תוכנית, מעבר למרכזי הקליטה, גם לתוכניות צעירים של יוצאי ברית המועצות, גם בהקשר הזה, שגם שם אנחנו רואים רצון של צעירים שמגיעים לתוכניות האלה להיכנס ולהצטרף לכל תוכניות הגיור

משה פסל:      יחד עם נתיב ויחד עם הסוכנות אנחנו בהחלט עושים את זה באופן נהדר, בהקשר הזה

משה פסל:  אנחנו בשאיפה להעלות את מספר האנשים המתגיירים, ולכן גם אנחנו נכנסנו לתוך החלטת ממשלה חדשה, שאנחנו עמלים עליה גם עם מערך הגיור, עם האוצר

משה פסל:  ואני מאמין שבימים הקרובים, ברגע שניסגר על המספרים הסופיים, נוכל לצאת בבשורה גם בהקשר הזה

שלומית אבינח: איזו בשורה? של מה?     

משה פסל: אמרתי שאנחנו לקחנו על עצמנו להוביל החלטת ממשלה חדשה בהקשר של המעטפת הרוחנית גם במרכזי הקליטה וגם בהקשרים נוספים

עודד פורר: אני יודע אבל לא, אנחנו כרגע, הדיון הזה הוא דיון על בעיה ספציפית

משה פסל: נכון, אבל הבעיה הספציפית הזו היא הרבה יותר רחבה

משה פסל:  ואני אתן איזושהי נקודה לפחות מנקודת מבטי, וגם דיברנו עליה גם עם הרב יהודה וגם עם ישראל – למעשה, זה לא נעצר במי שכבר התגייס

משה פסל:  יש חבר'ה צעירים שמסיימים לימודי תיכון והם אמורים להתגייס במרץ, ואם לא נסיים איתם את הליך הגיור אנחנו נמצא את עצמנו בעוד כמה חודשים באותה בעיה, ונשב ונחשוב איך אנחנו פותרים את אותה בעיה

משה פסל:  ולכן, אנחנו, אני מודה שלא התעסקנו בפתרון הנקודתי, כפי שיושב-הראש הציג

משה פסל:  אנחנו בהחלט הרחבנו ורוצים לטפל בבעיה באופן הרבה-הרבה יותר רחב, שייתן מענה גם לבאים בתור, ולא שנמצא את עצמנו שוב בעוד חודשיים-שלושה באותו דיון ושואלים את עצמנו למה הגענו לסיטואציה הזו

משה פסל:      אז אנחנו ממש נמצאים בתוכה

משה פסל:  ביקשנו מאוד לתת בסדרי עדיפויות גם במערך הגיור, ביקשנו לתת עדיפות לאותם צעירים לקראת הגיוס – לתת להם את הקדימות, בהקשר הזה של הגיור

משה פסל:  ואני מאמין שבעבודה משותפת, שנמשיך אותה, אז נביא הישגים יפים בהקשר הזה

עודד פורר: תודה

עודד פורר:  יהודה, אתה איתנו? בינתיים, כן, חבר הכנסת סולומון

משה סולומון:  אני רק רוצה לומר שזה חבל שסוגייה כזו, שאמר יושב-הראש קודם לכן, עולה וצפה בדרכים לא דרכים

משה סולומון:  זה ממש עינוי דין שבו ממתינים אנשים, לא משנה כרגע מי אשם ומה התקציב הנדרש

משה סולומון:  ממש אסור לנו ללכת לישון כשאנחנו יודעים להגיד שיש אנשים שממתינים לתהליך, עושים את תהליך הגיור מהמון היבטים; גם מהביטים אישיים וגם מההיבטים הלאומים שלנו

משה סולומון:  ברית המילה, זה לא רק עוצר את הסיפור של הברית וזה הכול, אלא אנחנו מדברים כרגע על תהליך שכולו נעצר

משה סולומון:  כלומר, זה תהליך שמשפיע על כל השלבים

משה סולומון:       וברגע ששרשרת אחת בחוליית החיול הזאת נעצרת, אנחנו מצפים שאנשי מקצוע ירימו, מה שנקרא, קול בסיפור הזה

משה סולומון:  חשוב שזה יקרה

משה סולומון:  אני, בשבוע שעבר, ביום ראשון, הסתובבתי במרכזי הקליטה בבאר שבע, והסוגייה הזאת עלתה

משה סולומון:  אז אמרתי שאני אדבר על זה עם השר, כי גם דיברתי עם חלקכם

משה סולומון:  אבל, אסור שדברים כאלה יימשכו, כי כל הימשכות כזאת פוגעת בתהליך

משה סולומון:      אני רוצה להגיד עוד שני דברים; אחד – כלכלית

משה סולומון:  עזבו עכשיו אישית ועינוי דין, ואולי אפילו פשע שאנחנו עושים כלפי המתגיירים – כלכלית זה לא נכון

משה סולומון:  אם אני כרגע עוצר תהליך בכמה חודשים, כן? מאפריל ועד היום לא נעשו בריתות

משה סולומון:  אם אנחנו עוצרים תהליך בכמה חודשים אז כלכלית אנחנו מפסידים

משה סולומון:  כי אם בן אדם היה יכול לצאת, במיוחד אלה שבמרכזי הקליטה, בן אדם היה יכול לצאת ממרכז הקליטה ולהיות בקהילה, אז אנחנו משלמים הרבה כסף על התהליך שלו שם

משה סולומון:  ולכן, לדעתי, גם בהסתכלות הזאת, נכון להשקיע עכשיו, בלי הכספים שעוד עתידים להגיע דרך המכרז – אנחנו נשקיע עכשיו את הכסף הזה כדי לא למנוע את התהליך

משה סולומון:      אם ישנם דברים שאנחנו יכולים לסייע, כן? אני יכול לסייע או אנחנו יכולים לסייע, בתהליך הזה של המכרז או העברת התקציב ממשרד כזה או מהרבנות למערך הגיור, אז תעלו את הדברים האלה ונוכל לסייע

משה סולומון:  בעיני, אני, כמי שמסתובב הרבה מאוד במרכזי קליטה, אני רואה בזה חשיבות גדולה מאוד-מאוד, והתקיעות האלה פוגעות ממש בתהליך הקליטה

משה סולומון:  הן פוגעות בנפשות רבות וחבל שהדבר הזה יימשך

משה סולומון:  ותודה ליושב-הראש על העלאת הסוגייה הזאת וגם על הפתרונות הנקודתיים כדי לפתור את זה

משה סולומון:  תודה

עודד פורר: תודה

עודד פורר:  יהודה כהן, מנכ"ל הרבנות הראשית

עודד פורר:  אני מניח שאתה מכיר את הסוגייה שעליה אנחנו רצינו לדון, כי הבנתי שאתם לא רציתם בהתחלה להשתתף

עודד פורר:  תשמע, אנחנו נמצאים במצב שבו 98 אנשים סיימו את הליך הגיור שלהם, את כולו, למעט הברית

עודד פורר:  והם ממתינים

עודד פורר:  והדבר הזה מייצר מצב שבו יש לך אנשים שכבר סיימו מזמן את הליך הגיור אבל לא עושים ברית, הבנתי שמאפריל ברבנות הראשית הפסיקו לבצע בריתות

יהודה כהן: שלום, צוהריים טובים

יהודה כהן:  לא, לא, צריך לעשות תיקון טעות: זה לא הרבנות הראשית שהפסיקה לעשות בריתות

יהודה כהן:  יש זכיין בשם בית חולים 'אסותא' באשדוד, שהוא לא היה מוכן לחדש את החוזה איתנו במשך קרוב לשמונה חודשים

יהודה כהן:  הסיבה שהוא לא רצה לחדש ולא מעוניין לחדש נובעת מזה שיש תעריף של כ-3,000 שקל לא כולל מע"מ לברית מילה

יהודה כהן:  חדר ניתוח בבית חולים הוא משאב מאוד-מאוד יקר, בעיקר לכל מה שקשור לרפואה פרטית וניתוחים פלסטיים, אסתטיים, וכל הדברים האלה

יהודה כהן:  ברית המילה היא איזשהו זוטי דברים, משהו שלא מתגמל אותם כפי שצריך לתגמל, ולא נותן להם את הרצון להיות איתנו ולהירתם איתנו לסוגייה החשובה הזו שנקראת ברית מילה

יהודה כהן:      זו סוגייה ראשונה

יהודה כהן:  אני מתעסק איתה כבר המון חודשים

יהודה כהן:  וכפי שאמרתי, שמונה חודשים משא ומתן עם מעורבות צמודה שלי מידי יום ומידי שבוע, עד שנגיע להסכמה כדי שנוכל להתחיל לעשות בריתות

יהודה כהן:  במקביל, אני הרבנות הראשית ולא מערך הגיור – פניתי למינהל הגיור ואמרתי להם "רבותיי, אתם תיקחו את האחריות מקצה לקצה, נעביר אליכם את התקנה, תוציאו מכרז מסודר", ואז תהיה, מה שנקרא, מטריה אחת ואחריות אחת במקום אחד שמטפל מהתחלה ועד סוף במתגייר

יהודה כהן:  זה קרה לפני חצי שנה

יהודה כהן:  לצערי, גם מינהל הגיור התמהמה בדברים

יהודה כהן:  ואני גם ניסיתי במקביל, ללא הצלחה - - -     

משה סולומון: לא הבנתי, ההעברה קרתה לפני חצי שנה?     

יהודה כהן: דקה, דקה, אני אסיים את הרעיון

יהודה כהן:  ניסיתי גם ללא הצלחה לייצר מצב שמשרד הבריאות יעלו את התעריף לבתי החולים

יהודה כהן:  כדי שאנחנו גם, בתום המכרז נצא במכרז חדש, או אנחנו או מינהל הגיור, והתעריף יהיה אחר, ואז יהיו בתי חולים נוספים שיהיו שותפים, כמו בצפון ובמרכז, ולא רק בית חולים אחד בכל מדינת ישראל שמשרת את המתגיירים המבוגרים שצריכים בריתות

יהודה כהן:  זאת המציאות

יהודה כהן:       אנחנו יצרנו מצב שבו מערך הגיור צריך לקחת אחריות חצי שנה מראש, חידשנו את המכרז, ביקשנו מאגף התקציבים באוצר להעביר את התקנה כולה, על יתרותיה, למשרד ראש הממשלה למערך הגיור

יהודה כהן:  עשינו את כל הפעולות הנדרשות על מנת שהדבר הזה יעבור באופן חלק וטוב

יהודה כהן:  ועדיין, לאחר שחידשנו ונתנו את האפשרות לעשות בריתות, הצלחנו להשיג רק יום אחד של בריתות, שבו עשו שמונה בריתות, בחודש וחצי האחרונים

יהודה כהן:      יש פה מציאות שהיא יותר מורכבת

יהודה כהן:  וזה לא משנה אם מינהל הגיור גם ייקח את האחריות

יהודה כהן:  צריך פה לפתוח את הדבר שנקרא מימון הברית, זאת אומרת עלות, המימון של ברית לבתי חולים כדי שיוכלו להתמודד

יהודה כהן:  יש פה לקחת אחריות על ידי מינהל הגיור שסוגר מקצה לקצה, ויש פה, בסופו של דבר, אפשרות לתת לאנשים לא רק באשדוד לעשות ברית מילה, אלא בעוד בתי חולים בארץ

יהודה כהן:  אני לא מכיר את השיטה שיכולה לחייב את בתי החולים לעשות את זה

יהודה כהן:  אבל, זה השירות האמיתי שהיה צריך להיעשות לטובת האנשים שצריכים לערוך ברית

עודד פורר: התקנה עברה למערך הגיור? היא כרגע לא באחריותכם בכלל?     

יהודה כהן: זה מה שאני יודע

יהודה כהן:  בדיוני התקציב בסוף השנה זה היה אמור לעבור, התקנה, למערך הגיור

יהודה כהן:  אלה הבקשות שלנו, ואת זה אני יכול לבדוק עם החשבות אצלי אם זה נעשה בפועל

יהודה כהן:  אבל, לדעתי, זו ההחלטה וזה בוצע

עודד פורר: אז בוא, אנחנו נמשיך את הדיון, תבדוק עם החשבות

משה סולומון: לא, אבל אתה מדבר על חצי שנה אחורה, אתה מדבר על זה שהתקנה הייתה אמורה לעבור בסוף 2023

משה סולומון:  יש חמישה חודשים לפחות שזה היה באחריותכם, ועינוי הדין הזה הוא גם באחריותכם

משה סולומון:  למה זה לא קורה? למה אתם לא לוקחים אחריות? איך אפשר לבוא ולהגיד "אין כסף, אין איזשהו הסכם עם בית חולים" ולעצור את הכול?     

יהודה כהן: חבר הכנסת היקר, עד 31 בדצמבר אנחנו באחריות מלאה, אנחנו לא מתנערים מאחריות

יהודה כהן:  אני אומר להיפך – אנחנו עושים הכול, ונעשה הכול כדי שיהיה למתגייר - - -     

משה סולומון: 90 אנשים ממתינים

משה סולומון:  ממתינים מאפריל, זה מה שנאמר לנו קודם

משה סולומון:  90 ממתינים

יהודה כהן: אז הסברתי קודם

יהודה כהן:  שמונה חודשים

יהודה כהן:  שמונה חודשים משא ומתן עם בית חולים 'אסותא' באשדוד

יהודה כהן:  שמונה חודשים

יהודה כהן:  וגם לאחר ששינינו את כל ההקלות האפשריות; מביטוחים עד דברים אחרים שהם היו צריכים להתחייב בהם במכרז של המדינה, שאני לקחתי על עצמי אחריות מלאה לא לעשות ביטוחים, לא לעשות דברים – להקל עליהם רק ובלבד שיעשו בריתות

יהודה כהן:  גם לאחר שהכול נחתם ונסגר, במשך חודש וחצי קיבלנו מספר שעות לעשות בריתות והצלחנו לעשות רק לשמונה אנשים

יהודה כהן:  אני מסביר לך שהמצוקה היא מצוקה שבית חולים לא רוצה

עודד פורר: ברור

יהודה כהן: הבעיה איננה ברבנות

יהודה כהן:  גם אם הנושא יעבור מחר כפי שהוא צריך להיות, באופן הטבעי שלו, במערך הגיור – מערך הגיור ייתקל באותה בעיה שאני נתקלתי בה כרבנות

יהודה כהן:  בית חולים לא רוצה לעשות תמורת 3,000 שקל ברית מילה

יהודה כהן:  הוא לא רוצה לפנות חדר ניתוח לטובת הדבר הזה

יהודה כהן:  הוא לא רוצה להתקשר עם רופא ולשלם לו

עודד פורר: ברור, יהודה

עודד פורר:  ברור

עודד פורר:  תעשה בדיקה בינתיים רק עם החשב שלך אם התקנה עברה, בסדר?     

יהודה כהן: בשמחה

יהודה כהן:  אני כבר חוזר אליכם

עודד פורר: תודה

עודד פורר:  את החלק הזה של הדיון, עד שיהודה יחזור, אני רוצה לסכם לפחות למה הגענו עד עכשיו ממה שאני הבנתי

עודד פורר:  את ועדת החקירה נעשה בפעם אחרת, אני רוצה לפתור את הבעיה

עודד פורר:  אחד, ברור לחלוטין שהתקציב פה יצטרך להיות אחר

שלומית אבינח: התמחור

עודד פורר: התמחור

עודד פורר:  עכשיו, המכרז שלכם הוא מכרז פתוח? זאת אומרת, תגישו הצעות מחיר, או מכרז עם מחיר, עם תעריף?     

ישראל ונחוצקר: זה מכרז שאני רוצה שהוא יהיה פתוח

עודד פורר: רגע, הוא עוד לא גמור, המכרז?     

ישראל ונחוצקר: הוא גמור

ישראל ונחוצקר:  הוא צריך לעלות לוועדת מכרזים

ישראל ונחוצקר:  נראה מה היא תחליט

ישראל ונחוצקר:  אבל, אני רוצה שהוא יהיה פתוח כדי שנייצר את המקסימום אפשרויות, שיהיה לי מציעים ויהיה זוכים בסוף

עודד פורר: אוקיי

עודד פורר:  אז זה מפה קדימה, ואנחנו גם נעשה מעקב על זה

עודד פורר:  זה ברור לחלוטין שצריך להעלות את התעריף, על זה אין שאלה כבר

עודד פורר:  השאלה בכמה, שאלה איך והשאלה גם כמה משרד הבריאות נרתם פה

עודד פורר:  ואת זה אני אומר לנציג של משרד הבריאות, כי יכול להיות שיהיה מצב שבו אנחנו נדרוש – יש בתי חולים ממשלתיים, זאת משימה שהממשלה צריכה להגיד להם "חבר'ה, אין מה לעשות, אתם צריכים להתגייס"

עודד פורר:  בואו, אני לא מנטרל עכשיו את בתי החולים לחודשים שלמים

עודד פורר:  זה בסך הכול, לדעתי, אולי יום בחודש בבית חולים

ישראל ונחוצקר: יומיים

עודד פורר: יומיים בחודש בבית חולים

שלומית אבינח: חדר ניתוח

עודד פורר: זאת אומרת, אם לוקחים על עצמם כמה בתי חולים את האירוע הזה, זה אפשר

עודד פורר:  ואני מסכים, זה לא חייב להיות רק בעיר אחת

עודד פורר:  להיפך, אפילו

משה סולומון: אני מציע רק לפתור את הבעיה הזאת מבעוד מועד

משה סולומון:  זאת אומרת, מלכתחילה כבר להתקשר עם מספר בתי חולים

משה סולומון:  לא רק ב'אסותא'

משה סולומון:  למה אתה לא יכול לעשות דרום וצפון?     

עודד פורר: הבקשה שלי, רגע, אם לא ייגש אף אחד אז הוא לא יכול - - -     

משה סולומון: לא, אז אתה יכול לחבר את זה לכך

עודד פורר: הוא פותח עדיין את האפשרות

ישראל ונחוצקר: אני פותח כמה שיותר

משה סולומון: אני אומר, ברשותך, אדוני יושב-הראש, אני רק יודע שזו בעיה

משה סולומון:  אני אומר שבסוף אנחנו יודעים להגיד שהניוד הזה הוא גם חלק מהבעיה

משה סולומון:  מדובר פה בעולים

משה סולומון:  ולכן, אם מלכתחילה תכניס את זה כהגדרה לך, אני לא יודע איך עושים את זה, אבל תכניס את זה כהגדרה

עודד פורר: לא כהגדרה, בסוף אתה צריך בית חולים שייגש

עודד פורר:  בית החולים לא יכול לזוז לכמה - - -     

משה סולומון: אבל אם יש שני בתי חולים, אם אני מלכתחילה עושה בית חולים בצפון ובית חולים בדרום

עודד פורר: לא משנה אבל אם לא ייגש אף אחד בצפון אז אין לו

עודד פורר:  הוא אומר "אם ייגש לי מישהו מהצפון אני אעשה"

ישראל ונחוצקר: אני עושה הכול כדי שכולם ייגשו

ישראל ונחוצקר:  מי יציע בסוף ומי זה – אני לא יודע להשפיע על זה

עודד פורר: כשיהיה מחיר טוב כולם ייגשו, זה ברור

משה סולומון: נכון

עודד פורר: עכשיו, אני מבקש בלי קשר את האירוע הזה כדי לסגור אותו, כדי לסגור את ה-98 האלה – אנחנו נבצע דיון מעקב

עודד פורר:  רק שלא תחשבו שהדיון מסתיים כי יש לנו עוד חלק על הדיון, אני לא מוותר לכם

עודד פורר:  ב-7 בפברואר אנחנו נבצע דיון מעקב על הסיפור הזה

עודד פורר:  עד אז אני רוצה תשובות מהצבא, אני רוצה תשובות ממשרד הקליטה והסוכנות, וממערך הגיור, לגבי מה כל אחד יכול כדי לצמצם, בלי קשר לנתיב שבו המכרז הזה יתקדם – איך אנחנו סוגרים את הפער

עודד פורר:  עכשיו יש לנו משימה עד המכרז, לסיים את הפער של ה-100 מתגיירים האלה

עודד פורר:  מתוכם 55 בקרב יוצאי אתיופיה ובמרכזי הקליטה, ועוד 43 מהקהילות האחרות

עודד פורר:      מבחינתי, האמירה היא שמי שמגויס כרגע, שיכניסו אותו דרך המערך של צה"ל

עודד פורר:  בלי טופס 17, דרך המערך

עודד פורר:  זאת הבקשה

עודד פורר:  זאת הבקשה שלי מצה"ל

עודד פורר:  תחזרו עם תשובה כלשהי

עודד פורר:  אני מעדיף שהיא תהיה חיובית

עודד פורר:  אני לא חושב שזה אפילו צריך להטריח את שר הבטחון בעניין

עודד פורר:  זאת לא איזושהי סוגייה, אם זה לא יזוז אז נלך, אבל על 150,000 שקל אני לא אטריח את שר הבטחון

עודד פורר:  אני אטריח אותו אם לא תהיה לי ברירה, אבל אני חושב שאלה דברים שיודעים לפתור אותם

שלומית אבינח: קובי, אתה תדע לתת מענה בלי פנייה?     

עודד פורר: אם הוא יצטרך, אם הוא יראה שלא הולך – לא הולך

עודד פורר:  למעלה

עודד פורר:  אם צריך לעלות למעלה נעלה עוד פעם למעלה

עודד פורר:  כנ"ל מול בתי החולים לטובת העניין הזה

עודד פורר:  זאת אומרת, ואת זה אני אומר לכם, אני לא יודע מה יהיה במכרז

עודד פורר:  אפשר לעשות טלפונים למנהלי בתי חולים ולראות מי מוכן לקחת על עצמו מה, רק על הסיפור הזה

עודד פורר:  זה לא קשור למכרז של מה שיקרה קדימה

עודד פורר:  כדי לסגור את הפער הזה

עודד פורר:  אבל, זה צריך להיות בפטור ממכרז של עד 100,000 שקל, שזה חלקכם יהיה לרגע הראשון

עודד פורר:  גם ככה אתם אמורים להיות עם התקציב

עודד פורר:  ומשרד הקליטה, מול הסוכנות היהודית, ידע לסגור את הפערים לגבי אלה שנמצאים במרכזי הקליטה

עודד פורר:       יש תשובה, יהודה?     

יהודה כהן: שלום

יהודה כהן:  התשובה היא כזאת – הבקשה נמצאת באגף התקציבים

יהודה כהן:  אגף התקציבים, בגלל התקציב החדש, הוא ישחרר את זה בחודשים הקרובים, לטענתו

יהודה כהן:  וזה חלק מהמסגרת של התקציב של 2024

עודד פורר: זאת אומרת, קחו בחשבון, אני אומר לכם - - -     

יהודה כהן: הוא מדבר על חודש אפריל

יהודה כהן:  הסברתי את המציאות ואת המצוקה

עודד פורר: אני אתן לכם את הערכת המצב הפוליטית שלי – לא יקרה השנה

עודד פורר:  ב-2024 התקנה לא תהיה במערך הגיור הממשלתי, בקצב הזה

עודד פורר:  חד משמעית

עודד פורר:  אלא אם כן אגף תקציבים יעשה משהו השבוע

עודד פורר:  כי, אני לא אפתח פה את הבעיות שהולכות להיות להם עם התקציב למה שהם רוצים לעשות ל-2024 ומה שעוד הולך לקרות פה בחודשיים הקרובים

עודד פורר:  ואני לא רוצה להגיד גם, אני לא יודע להעריך מה – זאת אומרת, יש לי הערכות, אבל לפי חלק מההערכות הסיפור הזה לא יהיה פשוט, בחודשים האלה

עודד פורר:  אם זה לא קורה בשבוע-שבועיים האלה זה לא יקרה

עודד פורר:  מי באגף תקציבים אמון על זה?     

יהודה כהן: אצלנו זה אסף

יהודה כהן:  מבחינת הרבנות הראשית זה אסף

עודד פורר: מה זה דורש? פנייה לוועדת כספים והצבעה?     

יהודה כהן: אני לא יודע להגיד

יהודה כהן:  אני יכול לבדוק ולחזור עם תשובה

עודד פורר: אז אתה יכול לעשות את זה, ברשותך? סליחה על זה

עודד פורר:  תודה

עודד פורר:  אנחנו נשארים פה, אנחנו לא הולכים

עודד פורר:       הנושא השני שאני רוצה לדבר עליו זה הנושא של מתגיירי נתיב, שהשתחררו במהלך התקופה, לא יכולים לבצע

עודד פורר:  לא העברנו, עוד פעם, אני מעלה את זה כנושא שעלה אליי אתמול

עודד פורר:  אולי אתה תרצה להציג את הנושא, מ"עתים"? אתה רוצה להעלות את זה? בבקשה

שלומית אבינח: וצה"ל לא ידע על זה כי זה מאתמול בערב

עודד פורר: חבר'ה, בואו, זה לא דיון שאני מחפש עכשיו אשמים, אני מחפש פתרונות

מרדכי סורקיס: אני רק אציין שהזכרתי את זה במהלך הדיון, דיברתי על זה – נתונים שקיבלנו ממערך הגיור הצבאי אומרים שיש בעצם 175 חיילים שממתינים להמשך הסמינרים אחרי שסיימו את הקורס הבסיסי

מרדכי סורקיס:  לפחות כעשרים חיילים שכבר היו בשלבים המתקדמים, כרגע בגלל הלחימה לא יכולים להמשיך את התהליך

מרדכי סורקיס:  הצענו שלושה דברים שאפשר לחשוב עליהם, ואני אשמח שמערך הגיור הצבאי יתייחס אליהם

מרדכי סורקיס:  דבר אחד זה האפשרות של ליווי אישי של התהליך, כדי לשמור על הרצף שלו

מרדכי סורקיס:  האפשרות השנייה היא לאפשר שס"ן, דחיית שחרור, או על חשבון ימי מילואים בעתיד

מרדכי סורקיס:  וחוץ מזה, האפשרות של הקיצור של זמני המתנה בין סיום הסמינרים לבית הדין

מרדכי סורקיס:  אז אשמח להתייחסות

עודד פורר: תודה

עודד פורר:  רגע, לפני ההתייחסות שלך, רצית לומר משהו?     

שלומית רביצקי-טורפז: כן, אני שלומית רביצקי-טורפז, אני מהמכון הישראלי לדמוקרטיה

שלומית רביצקי-טורפז:  כתבנו את המסמך שהגשנו לוועדה במשותף עם לובי המיליון

שלומית רביצקי-טורפז:  אני רוצה לדייק

שלומית רביצקי-טורפז:  לגבי הליווי האישי, הכוונה שלנו היא להחליף את מה שמתרחש בסמינרים בפרטני על פי השעות הנוחות למילואימניק או לאותו חייל

שלומית רביצקי-טורפז:  זאת אומרת, על ידי אנשים שהם מורים בסמינרים או תלמידי ישיבות ציוניות, שפשוט מוצמדים באופן אישי לאותו חייל – בוודאי לחיילים שנמצאים בלחימה והזמנים שלהם קצרים ומורכבים – לעבור למהלך של אישי

שלומית רביצקי-טורפז:  אני לא חושבת שיהיה קשה להתגייס מתנדבים שיהיו מקובלים על מערך הגיור, פרטני

שלומית רביצקי-טורפז:  בשעות שהוא יוצא, בשעות שהיא נמצאת בבית ונוח לה

שלומית רביצקי-טורפז:  זה ממש החלפה של המודל

שלומית רביצקי-טורפז:      הדבר השני הוא שאם אי אפשר שס"ן, צריך לייצר מודל מילואים, ואז אולי שווה את הדבר הזה, אולי זה לדיון אחר ולא דיון חירום, אבל לחשוב האם מילואימניקים באופן כללי יכולים להשתלב במערך הגיור הצה"לי

שלומית רביצקי-טורפז:  שזו סוגייה רחבה יותר, אבל כרגע לפחות, על מנת לעשות במילואים צריך לייצר מבנה מילואים עבור אותם חיילים שמשתחררים ובגלל זה לא יכולים להשלים את הגיור

עודד פורר: תודה

עודד פורר:  אתם רוצים להתייחס? בבקשה

גל פומפס: אני אתייחס

גל פומפס:  אני גל, מפקדת מגמת נתיב בחיל חינוך

גל פומפס:  אני אגיד רגע שבאמת בחודש האחרון חזרנו, מגמת נתיב, לפעילות שוטפת

גל פומפס:  בעזרת השם, ב-4 בפברואר אנחנו נגייס את קורס הסמינר בכפר עציון, וככה בעצם נשלים את החזרה המלאה לפעילות

גל פומפס:  רק בחודש הקרוב נקלטו אלינו יותר מ-600 חיילים על כל השלבים של התהליך, שבתוכם חיילים שהתחילו אותו ובתוכם חיילים שטרם המלחמה השלימו את אחד מהשלבים; או הבסיסי או את סמינר א', ומגיעים אלינו להשלים

גל פומפס:  לגבי הנתון של חיילים שהם באמצע, שצריכים להשלים סמינר ב' – אנחנו לא יודעים לתת נתון מדויק

גל פומפס:      קלטנו סמינר ב' בשבוע שעבר עם 86 חיילים, ואנחנו נקלוט בעוד שבועיים עוד סמינר ב'

גל פומפס:  לאחר הקליטה אנחנו נדע לתת נתון שהוא יותר מדויק על כמה חיילים בעצם לא הגיעו בעקבות המלחמה

גל פומפס:  כך שזה נתון שאנחנו טרם יודעים לתת אותו במדויק

עודד פורר: העניין הוא שאני חושב שמאוד חשוב יהיה לנסות לייצר להם פתרון, למי שלא הגיע במסגרת המלחמה

עודד פורר:  אני אומר את זה לכם, אני אומר את זה למערך הגיור

עודד פורר:  בסוף, אני נותן הרבה מאוד משקל לגיור של נתיב, הגיור הצבאי – הוא מאוד-מאוד משמעותי, מאוד-מאוד מצליח גם בסך הכול, למי שבנתונים

עודד פורר:  צריך לייצר את הפתרון הזה

עודד פורר:  כן, אדוני

עמיחי עיטם: עמיחי עיטם, מנכ"ל נתיב

עמיחי עיטם:  מנכ"ל נתיב עד ל-6 בספטמבר ומאז איש מילואים

עמיחי עיטם:  אני אגיד כמה דברים; א' נתיב מפעילה גם כיתות גיור בצבא וגם באזרחות

עמיחי עיטם:  אנחנו מאפשרים בעקרון פתרון מותאם לשאלות ולבעיות של התלמידים

עמיחי עיטם:  זאת אומרת, צה"ל, באופן קבוע, קולט חיילים שהתחילו את התהליך והתשחררו, בלי קשר למלחמה, קולט אותם בתור אזרחים

עמיחי עיטם:  זה נכון שהאזרחים בדרך כלל, או החיילים המשוחררים בדרך כלל, יש להם אתגרים אחרים

עמיחי עיטם:  אבל, בגדול, כל תלמיד שלא סיים את התהליך, גם בתור אזרח, מגיע

עמיחי עיטם:      בית הדין הצבאי קולט את התלמידים עד לטווח של חצי שנה, נדמה לי, מאז רגע השחרור

עמיחי עיטם:  זאת אומרת, מאפשרים להם

עמיחי עיטם:  ותלמיד שלא רוצה להשלים את התהליך בבית דין צבאי ורוצה לעבור לכיתה אזרחית עובר לכיתה אזרחית

עמיחי עיטם:  הפתרונות שנתנו למילואימניקים במהלך התקופה הזאת זה שכיתות יכולות 50% מהזמן שלהם ללמוד בזום

עמיחי עיטם:  כאשר גם זה לא מספיק לחייל שנמצא במילואים, אז באישור פרטני של ראש המערך, אנחנו מגישים אליו והוא מאשר את ההקלות האלה

עמיחי עיטם:       זה נכון שמרגע המלחמה, ברגע אחד קטענו את כל ההכשרות שלנו

עמיחי עיטם:  וצה"ל, בגלל שהוא היה עסוק במלחמה, לקח לו זמן לפתוח את הקורסים

עמיחי עיטם:  אני באופן אישי נמצא בעזה

עמיחי עיטם:  בית הדין הצבאי הסכים לרדת למטה, לפתור את הבעיות של החיילים

עמיחי עיטם:  לא הצלחנו להוציא אותם משטחי הלחימה לשטחי הכינוס

עמיחי עיטם:  והם באמת אמרו לנו "אנחנו כרגע עסוקים בלחימה

עמיחי עיטם:  ברגע שנצא אנחנו נרצה לחזור לזה

עמיחי עיטם:  כרגע לא נמצאים"

עמיחי עיטם:  תומכי לחימה שנמצאים מחוץ לעזה, הם נמצאים שם באזור, אנחנו משתדלים לעזור להם בצורה פרטנית – לא תמיד זה קל, לא תמיד זה פשוט גם לבן-אדם עצמו

עמיחי עיטם:      צריך להגיד, כמו שגל אמרה, אנחנו מעריך שתוך כמה חודשים נצליח להבין באמת איפה הפערים שלנו

עמיחי עיטם:  אבל, היום הפערים הם באמת קצת, מאחר שהצבא עדיין נלחם אז עדיין אי אפשר למדוד את הנזק

עמיחי עיטם:  כן צריך להגיד שבמהלך השנה הזאת כמות המתגיירים גם באגף האזרחי אצלנו הייתה הכי גבוהה

עודד פורר: יש לי שאלה, אולי למערך הגיור ואולי אליך – האם לעובדה שמישהו נמצא בתוך ההליך והוא נמצא גם בלחימה – זה מקבל משקל בתוך התהליך?     

יהודה עמיטל: קודם כול, אני אגיד, כל מה שנאמר כאן זה נכון, מה שעמיחי אמר

יהודה עמיטל:  אנחנו אפשרנו בתקופה של המלחמה לימודים בזום, 50% מהלימודים יכולים להיות בזום

יהודה עמיטל:  כל מי שאישרנו, אני בעצמי אישרתי פחות אחוזי לימוד בגלל המלחמה

יהודה עמיטל:  זאת אומרת, אם יש 80% שהוא צריך להיות בכיתה, נוכח בלימודים, אז הורדנו את זה, אני אישית, זה בסמכות שלי – הורדתי את זה ל-65-70% נוכחות

יהודה עמיטל:  זאת אומרת, אני מוכן להוריד אחוזי נוכחות

יהודה עמיטל:      כל מי שיוצא מהצבא ואומר שהוא יצא מהצבא או מילואים הוא מתקבל לבית הדין האזרחי מיידית

יהודה עמיטל:  זאת אומרת, לא מחכים לו

יהודה עמיטל:  הוא לא נכנס לרשימת התור

יהודה עמיטל:  אלא, באותו יום שהוא יכול להגיע לבית הדין הוא מתקבל לבית הדין

יהודה עמיטל:  אפילו במקרים מסוימים אני התרתי גם העברת הרכבים, שזה דבר שהוא מסובך מבחינתנו

יהודה עמיטל:  זאת אומרת, אם הוא התחיל דיון בהרכב א', להעביר אותו להרכב ב', בגלל שבאותו יום הוא נמצא בצבא

יהודה עמיטל:  אז זה מה שיכולנו לעשות כדי להקל

יהודה עמיטל:  עכשיו, ברוך השם, המצב קצת נהיה רגוע יותר, ברוך השם

עודד פורר: לא, מה שאני מדבר עליו זה על מתן משקל לעובדה שהוא לוחם

יהודה עמיטל: אני לא רוצה להגיד את הבדיחה שאמרו אצל הדיינים – שמי שמגיע עם מדים ואבק, הוא עובר

יהודה עמיטל:  ככה הייתה בדיחה אצל הדיינים

עודד פורר: לא בדיחה

עודד פורר:  אני רוצה ליהודה, למנכ"ל הרבנות, כי אני רוצה לשחרר אותו מהחלק הקודם של הדיון, אם יש לו תשובה כדי שנעזור בפתרון

יהודה כהן: כן, תודה, עודד

יהודה כהן:  הבדיקה העלתה ככה – אין שום מניעה להוציא מכרז עכשיו על ידי מערך הגיור ומשרד ראש הממשלה

יהודה כהן:  זה לא קשור לתקנה התקציבית וזה לא קשור - - -     

עודד פורר: בוודאי שכן

עודד פורר:  הם לא יכולים להוציא מכרז בלי תקציב

יהודה כהן: דקה, אני אומר לך מה אומר אגף התקציבים

יהודה כהן:  בכל מקרה, יש להם אפשרויות להוציא את זה על סעיפים אחרים ויש להם אישור לעשות את זה

עודד פורר: על סעיפים אחרים

יהודה כהן: ואין שום מניעה לצאת למכרז

יהודה כהן:  זה מה שאומר אגף התקציבים

יהודה כהן:  הם יכולים להתחיל לטפל בזה, להתקשר עם ספק, ולרוץ קדימה

יהודה כהן:  הם לא צריכים לחכות - - -     

עודד פורר: אני את התשובות האלה מכיר

עודד פורר:  סליחה, אני את התשובות האלה מכיר

עודד פורר:  אני אדבר על זה עם אגף תקציבים, כי בסוף הם צריכים לעבור את החשב

עודד פורר:  אז עכשיו הוא אמר "אז תראה לי סעיף", אז הוא ייקח ממקום אחר אז לא יהיה לו ממקום אחר

עודד פורר:  זה לא החוכמה

עודד פורר:  אני שאלתי, מה שלי קריטי זה מה הפרוצדורה הבירוקרטית המעצבנת כדי להעביר את התקנה – האם זה מכתב של אגף תקציבים לוועדת כספים והצבעה בוועדת כספים? אם זאת הפרוצדורה אני אקח על עצמי לנסות לקצר אותה פה כדי שהדברים האלה יקרו מול אגף תקציבים

עודד פורר:  זו השאלה שלי

יהודה כהן: לשאלה הזאת הוא עונה שהתקציב של ראש הממשלה והתקנות של משרד ראש הממשלה מגיעות כחבילה אחת

עודד פורר: אני מכיר את הפטנט הזה

יהודה כהן: הוא לא יודע להגיד ברמתו האם אנחנו יכולים לזרז את זה

יהודה כהן:  אז לשאלה הזאת, זאת התשובה

עודד פורר: את זה הבנתי, אני מכיר

יהודה כהן: לשאלה השנייה האם הם יכולים לצאת עכשיו לבצע מכרז ולהתקשר עם ספק, הוא עונה שחד-משמעית כן

יהודה כהן:  הוא יודע לתת פתרון - - -     

עודד פורר: עזוב, אני יודע, הפתרון הזה הוא בעיניי - - -     

יהודה כהן: למכרז ראש הממשלה בדבר הזה

עודד פורר: הפתרון הזה הוא לא פתרון, בעיניי

עודד פורר:  אני חייב לומר

עודד פורר:  אני אפילו לא פונה אליהם

עודד פורר:  כי אני פשוט מכיר את הפטנט הזה של אגף תקציבים

עודד פורר:  אני מכיר אותו

עודד פורר:  הבנתי, אני מבקש שתשאיר למנהלת הוועדה שלנו את הפרטים של הגורם באגף תקציבים שמטפל בעניין הזה

עודד פורר:  תכתוב לה את זה בוואטסאפ, אנחנו נתקדם משם

יהודה כהן: תודה חבר הכנסת, אני נאלץ לרדת

עודד פורר: תודה רבה

עודד פורר:  תודה שעלית גם בהתראה מיידית

עודד פורר:  בבקשה, אפרת

אפרת שוקרון: אז באשר לשאלתך לגבי המשקל שנותנים לזה שמישהו נמצא בלחימה, אז אני חושבת שאין הוכחה יותר גדולה מזה שאדם רוצה לקשור את גורלו בגורל עם ישראל וממש מקריב את נפשו

אפרת שוקרון:  אני יכולה להגיד שבתי הדין הפרטיים בהחלט יש לזה משקל

אפרת שוקרון:  אני לא יודעת איך ההתייחסות של הרבנות במערך הגיור לזה, אבל אצלנו כמובן שכן

עודד פורר: תודה, אוהד

אוהד וייגלר: בהמשך לדברים שעלו פה גם מהצבא וגם מהמערך האזרחי, חשוב להגיד, ואני בטוח שגם המערך חושב על זה בעצמו, שמאוד חשוב שהמערך יהיה אקטיבי בסיפור של הפנייה למתגיירים

אוהד וייגלר:  כאדם שנמצא במילואים, כלוחם במילואים שעדיין במילואים, לא בעזה, אני יכול לבוא ולהגיד שהראש לא נמצא

אוהד וייגלר:  לא משנה איפה, הראש לא נמצא מחוץ לסיטואציה של המילואים

אוהד וייגלר:  מאוד קשה לאנשים לצאת ואז להתחיל להניע את הדברים, להתחיל לפנות בעצמם בצורה אקטיבית למערך ולהניע מחדש

אוהד וייגלר:  ולכן, מאוד חשוב שהמערך האזרחי והמערך הצבאי יהיו אקטיביים בסיפור וינסו מעצמם לפנות וינסו להקל על הלוחמים כמה שיותר

עודד פורר: הערה חשובה, תודה

עודד פורר:  קובי

יעקב גרידיש: כן, אני רוצה להצטרף לדברים שאמרו עמיחי, הרב יהודה וגל

יעקב גרידיש:  באמת יש משקל מאוד-מאוד חשוב לנושא הזה של הלחימה בדרום

יעקב גרידיש:  וזה מאוד מרגש גם את הדיינים

יעקב גרידיש:  אתה שומע את הסיפורים שמגיעים מאזור הדרום, וזה נותן משקל מאוד חיובי

יעקב גרידיש:  באמת, אנשים מגיעים מתוך הלחימה, ואנחנו רואים את הסרטונים שיוצאים מאזור הדרום

יעקב גרידיש:  גם בחיבור וגם באחדות שמתרחשת בדרום, זה מגיע לבית הדין

יעקב גרידיש:  ושומעים את הסיפורים, וזה מרגש אותנו ביחד איתם

יעקב גרידיש:  ואי אפשר להתעלם מזה

יעקב גרידיש:  באמת אני חושב שזה נותן משקל מאוד-מאוד חשוב לבית הדין

יעקב גרידיש:      כפי שאמר עמיחי, עשינו מאמץ מאוד גדול לנסות להביא אנשים אלינו לאזור הדרום לשטחי הכינוס

יעקב גרידיש:  לצערנו, רובם של המתגיירים מעוניינים להגיע לבית הדין כמו שהם היו רגילים; עם המורה המנהלתי ועם המפקד ועם המשפחה המארחת

יעקב גרידיש:  עם כל המעטפת המסגרתית כדי שהם באמת ירגישו בנוח בתוך מעמד בית הדין, שזה מעמד בפני עצמו שהוא מרגש, מעמד מאוד מיוחד

יעקב גרידיש:  ולכן, רובם ככולם ביקשו שברגע שיתאפשר להם הם יצרו איתנו קשר

יעקב גרידיש:  אנחנו יוצרים איתם קשר, שולחים להם הודעות, טלפונים

יעקב גרידיש:  ברגע שמישהו כזה יוצא משטחי הכינוס אנחנו ממש מכניסים אותו לבית הדין

יעקב גרידיש:      ודבר נוסף שציין הרב יהודה, שהעברנו המון תיקים מהרכבים להרכבים על מנת לא לעכב את האנשים

יעקב גרידיש:  כלומר, אם אב בית דין אחד טיפל בתיק מסוים באישור, כמובן, של הרב יהודה ואישור הרבנות הראשית לישראל, שאותו מתגייר יוכל להגיע לבית הדין בקבועי זמן של מאתמול להיום, כדי שהוא יוכל לעמוד בפני בית הדין ולקבל מצוות

עודד פורר: תודה

עודד פורר:  רחמים, רצית לדבר? לא חייב, רק אם רצית

רחמים בלטה: קוראים לי רחמים בלטה

רחמים בלטה:  אני רוצה לציין משהו בנושא של הבריתות והמילות, מה שאמרת

רחמים בלטה:  זה מחולק לשתיים; בדיקות ברית, זה שנים שהיה מונופול על בן אדם אחד, ובחצי השנה האחרונה זה השתנה ויש פה שלושה מוהלים

רחמים בלטה:  וזה פשוט מדהים איך שזה רץ

רחמים בלטה:  אחרי בית הדין העולים מסיימים, רץ מהר

רחמים בלטה:  הנושא של הברית שעכשיו מדברים עליו, אני מאמין שגם ההנהלה, והמנהל, שכרגע הוא חצי שנה בתוך התחום ורץ עם זה, אני רק מקווה שבצינורות המקובלים ייתנו ויסייעו לפתור את הבעיה

רחמים בלטה:      אגב, אני רוצה להגיד לכם, משום שאני הרבה שנים בתחום, היו בריתות שהתקיימו בצפת, בבית חולים 'זיו', וגם במרכז, בעבר הרחוק

רחמים בלטה:  אני לא יודע למה זה נחתך באמצע החוזה

רחמים בלטה:  זה ככה היה מקל

רחמים בלטה:  רוב העולים יוצאי אתיופיה נמצאים במחוז צפון

רחמים בלטה:  לקחת אותם, אנשים מבוגרים, לתוך אשדוד, ל'אסותא', זה סיוט

רחמים בלטה:  לכן, האופציה הזאת לעשות בריתות במחוז צפון, זה יקל עליהם

רחמים בלטה:  בנוסף, אני חושב שכל התהליכים עצמם, בשביל שיוכלו להתקדם, אני חושב שתקנים שהמערכת צריכה, אגף הגיור – כי שם, נושא הגיור האתיופי הוא בכמות אדירה והעומס רב

רחמים בלטה:  וזה יקל

עודד פורר: תודה

עודד פורר:  תודה רבה

עודד פורר:  אני רוצה לסכם את הדיון

עמיחי עיטם: אפשר עוד שאלה קטנה? כי לא כל כך הבנתי, אני מתנצל

עמיחי עיטם:  השאלה היא למשרד הבריאות – האם משרד הבריאות צריך לשנות את התעריף על מנת שאגף הגיור יוכל להציע הצעות יותר טובו?     

עודד פורר: היה יותר קל אם משרד הבריאות היה משנה את התעריף

עודד פורר:  אני יכול לתת לך, אתה יודע, בתוך הבירוקרטיה הישראלית עכשיו בואו נכניס גם אותם – שיהיה לנו בהצלחה, כמו שאומרים

עמיחי עיטם: לא, אבל השאלה, אני פשוט דואג שלא ייפתר כלום

עודד פורר: בסדר, בשביל זה אנחנו פה

עודד פורר:  בדיון הבא נבקש גם את משרד הבריאות בדרג שקשור בעניין הזה שעוסקים בתעריף

עודד פורר:  אבל, אני מבקש, הבקשה שלי ממערך הגיור היא, המכרז לא חייב להיות בתעריף

עודד פורר:  לא חייבים להפנות לתעריף

עודד פורר:  אני חושב שהמכרז צריך להיות פתוח לכלל בתי החולים, הקליניקות הפרטיות

עודד פורר:  בואו נראה מה יציעו

עודד פורר:  אולי בית החולים בצפת יציע מחיר יותר טוב ממה שיציעו לי 'אסותא' באשדוד

עודד פורר:  כן

ישראל ונחוצקר: כמו שהרב יהודה ציין, אנחנו פתחנו את המכרז, בשונה מהרבנות, גם למרפאות הפרטיות

ישראל ונחוצקר:  הורדנו את הרף

ישראל ונחוצקר:  מי שעומד בכירורגיה בינונית

ישראל ונחוצקר:  הורדנו את אמות המידה, כדי שגם מרפאות וגם בתי חולים יוכלו להיכנס למכרז

ישראל ונחוצקר:  בעניין של המחיר, אנחנו חשבנו על כמה פתרונות יצירתיים לאיך לעקוף או איך לסדר את העניין הזה של המחיר, של התעריפון של משרד הבריאות, שיעמוד גם בעניין המשפטי וגם בעניין החשבי, כדי שהעסק הזה יצא לפועל

ישראל ונחוצקר:  אנחנו על זה

ישראל ונחוצקר:  ואנחנו מנסים למצוא כל פתרון כדי שהמכרז הזה יצא לפועל כמה שיותר מהר עם כמה שיותר בתי חולים

ישראל ונחוצקר:  עושים כל מאמץ בשביל הדבר הזה

עודד פורר: תקבעו, בלי קשר לתעריף, שמי שעושה עשר בריתות מקבל מענק כפול, אני יודע מה? מקבל בונוס

עודד פורר:  בבתי החולים

עודד פורר:       טוב, אז הסיכום הוא שאנחנו ב-7 בפברואר עושים ישיבת מעקב

עודד פורר:  זה יוצא יום רביעי ב-09:30

עודד פורר:  עד אז הצבא, הסוכנות היהודית, משרד הקליטה ומערך הגיור יגבשו את התוכנית שבה אנחנו מצמצמים את ה-98 האלה למינימום

עודד פורר:  זאת אומרת, כל אחד יודע מה הוא יכול לקחת על עצמו בתוך האירוע הזה

עודד פורר:  זה אמנם התקשרות של כמעט שני שליש שנה משנה ממוצעת, אבל מערך הגיור יעשה את ההתקשרות ב"אד-הוק" של ה-100,000

עודד פורר:  כי אני אומר לכם, אני כבר רואה את הדרך שהולכים לעבור פה עם התקנה

עודד פורר:  לא אומר שלא נצליח אולי לפתור את זה, אבל לא יהיה פשוט

עודד פורר:  לא יהיה פשוט

עודד פורר:       תודה רבה, הישיבה נעולה